Orrazi arteko arte galeria - Gipuzkoako Hitza\nOrrazi arteko arte galeria\n‘Txo!Koak’ erakusketa ikusgai izango da, maiatz amaierara arte, Legazpiko Juan Kruz ile apaindegian. Ez da ohiko arte galeria bat, baina bertako eta inguruko artisten bilgune kutunetako bat da.\n2021, apirilak 02 Albisteak, gipuzkoa, Kultura 163\nLegazpiko Kale Nagusian dagoen Juan Kruz ile apaindegiak ez dauka Bilboko Guggenheim museoaren izenik, ezta MOMA New Yorkeko (AEB) Arte Modernoko Museoaren osperik ere; are gutxiago, Parisko Louvreren sonarik. Baina guztiek badute batzen dituen zerbait: artea. Izan ere, Juan Kruz ile apaindegia arte erakustoki ere bada; bertako nagusi Juan Kruz Fernandez Pelu-k zehaztu duenez, hamabi urte daramatza bere lokalean erakusketak antolatzen.\nFernandezek Legazpiko eta inguruko 50 bat artistaren lanak eskegi ditu ile apaindegian azken hamabi urteetan. “Urtean sei erakusketa antolatzen ditut”, adierazi du. Oraintxe bertan eta maiatz amaierara arte, Legazpiko Txo! Kolektiboko emakumeen lanak daude ikusgai, Txo!Koak izenburupean. Fernandezek betidanik gustuko izan du artea. “Beti erakarri izan nau, eta lagunen artean artistaren bat edo beste izateak gehiago gerturatu nau mundu horretara”, azaldu du.\nTxo! Kolektiboa 1989. urtean sortu zuten Carlos Ausserladscheider eta Gorka Salmeronek. Diseinu grafikoa, publizitatea, pintura, argazkigintza, serigrafia, eskultura eta musika landu zituzten, batez ere, hasierako urte haietan. Dena den, sortu zutenetik, artista, diziplina, ideia eta pentsaera guztiei irekita egon da kolektiboa. Ordu hartan, poliki-poliki artistak batuz joan ziren taldera, eta kolektiboa hazi egin zen. 1994ra bitartean urte emankorrak izan ziren. Hamalau urte luzeko geldialdia etorri zen gero, 2008an Ausserladscheiderrek Txokolektibo.com webgunea sortzeko erabakia hartu eta kolektiboa berpizteko hautua egin zuen arte.\n1991n Olatz Goiburu batu zitzaien kolektibora; taldeko hirugarren kidea izan zen. Hasierako urte haiek nostalgiaz oroitu ditu. “Oso gaztea nintzen artean, artista moduan neure buruaren bila ari nintzen”. Aro berri honetan oparoa da taldearen errealitatea. “Ia berrogei bat lagunek osatzen dugu kolektiboa”, zehaztu du.\nTaldeko emakumeen lanekin erakusketa bat antolatzeko ideia urteetan izan du Goiburuk buruan. Eta, azkenean, argia ikusi du egitasmoak. Sofia Arostegi, Oihana Insausti, Ana Cabezas, Gema Duran, Susi J. R., Oaia Peruarena, Nagore Olarra, Lu Sanchez eta Goibururen beraren lanek osatzen dute erakusketa. Pintura, argazkiak, zeramika eta grabatuak ikus daitezke, besteak beste. “Diziplina anitzeko erakusketa da, taldea bera bezala”, dio Goiburuk.\nTxo! Kolektiboaren eta Juan Kruz ile apaindegiaren arteko elkarlanak ez du etenik izan taldearen bigarren aroan. “Salmeron eta biok lagunak gara betidanik, eta oso modu naturalean sortu zitzaigun ile apaindegian erakusketak antolatzeko ideia”, oroitu du Fernandezek. Ez da, ziurrenik, artelanak erakusteko lekurik aproposena, baina badu berezia den zerbait bertako eta inguruko artistentzat. Goibururentzat, adibidez, Fernandezena “esperimentatzeko leku bat” da. “Beste inon erakusten ausartuko ez nintzatekeen lanak eraman ohi ditut bertara”.\nMargolanak daude ikusgai, besteak beste. Testura askokoak batzuk, kolore bizikoak besteak, errealistagoak… Grabatuak ere bai, plastikozko xaflez egindakoak; edo zeramika lanak, teknika jakinak erabilita egindakoak. Baita argazkiak ere.\nFernandez gustura dago ile apaindegian sortu duen arte galeriarekin. “Bezeroek ere oso gustura hartzen dute, ohituta daude jada”, esan du, eta aurrerantzean ere erakusketak antolatzen jarraitzeko asmoa duela ziurtatu du. “Erakusketa bereziren bat prestatzeko asmotan nabil aurten”. Hark dioenez, arteak “edertu” egiten du. “Edo, txarrenean, galderak eragiten dizkio ikusten ari den horri”.


Bizikasik, ikastetxea biolentzia zona askea izatea du xede | Cursos de Verano UPV/EHU\nBizikidetzaz hitz egitean, gizakiaren eraketan oinarrizko funtzioa betetzen duen osagai batez ari gara. Norberaren burua ezagutu eta norberarekin harremantzeko gaitasunaz gain, ingurua eta besteekin era positiboan harremanak ezartzeko gaitasunaren garapenaz ari gara.\nBesteekin batera era positiboan bizitzea, tokiak konpartitzea, kultura desberdinen arteko bizikidetasun baketsua izatea, garapen emozionala, giza trebezien eskurapena, pertsona guztien duintasuna defendatzea, ekitatea, inklusibitatea eta elkarrekiko errespetua dira bizikidetzarekin lotzen diren zenbait kontzeptu.\nGaltung soziologoaren iritziz, pertsona batek zenbait aldagai direla medio, ezin dituenean bere gaitasun guztiak garatu, biolentziaren existentziaz hitz egiten ari gara. Eskola jazarpena horren adibide argia da. Biolentzia erabilita biktimizazio eta jokabide erasotzaile dinamiketan murgilduta dauden ikasleak mugatuta eta erabat baldintzatuta dute beraien gaitasunen garapen orekatua eta harmonikoa.\nFenomeno sozial horri aurre egiteko, Bizikasi, EAEko Hezkuntza Sistemako Ikastetxe Publikoetan eskola jazarpenaren aurkako eta elkarbizitza positiborako 2017-18 ikasturtean ezarri eta 2019-2020 ikasturteen artean garatuko den ekimena da. Era antolatuan, doituan eta hezkuntza neurriak ikasle guztiontzat paradigmatik abiatuta, eskola-jazarpenari aurre egin nahi dio prebentziotik prebentziorako bideari ekinez. Halere, jazarpen egoerak izango balira, kasuaren ebazpena ikuspegi ekologiko-sistemiko batetik esku hartu eta taldeko elkarbizitza positiboa berreskuratzeko hautua egiten du.\nBizikasik ikastetxea biolentzia zona askea izatea du xede eta horri ekiteko helburu nagusi bat izango du:\nIkastetxeak garapen pertsonal zein sozialerako ikasteko espazioa izatea, eta espazio horretan, eskola komunitateko kide guztiek ezagutzaren eta denboran iraungo duen konpromiso partekatuaren bidez, gune hori elkarbizitza positiborako eta jazarpen egoerekiko tolerantziarik izango ez duen testuinguru seguru bihurtzea.\nBizikasi hiru esku-hartze mailatan antolatzen da.\nLehendabiziko mailan, probentzio kontzeptua agertzen da. Jazarpena ekiditeko erarik eraginkorrena prebentzioa da baina, horretarako, ezinbestekoa da hezkuntza komunitate osoaren eskuetan estrategia, egiturak, antolaketa eta metodologia neurriak eta tresnak jartzea. Horrez gain, ikasleen arteko harremanen kalitatea ezagutzeko komunikazio kanalak zehaztu eta balizko jazarpen egoerak detektatzeko eta ebaluatzeko estrategiak sendotzea izango da egiteko nagusi bat. Hori da, hain zuzen ere, probentzioarekin adierazi nahi dena. Hori eginez, hezkuntza komunitateko eragile desberdinak ahalduntze prozesu batean arituko dira eta prebentzioari era doituan ekin ahal izango zaio. Azken finean, ekimena ikuskera proaktibo batez hornitzeko hautu garbia egiten da.\nBigarren esku-hartze mailan, jazarpenaren aurrean esku-hartze zuzenari ekingo zaio egoerak eta arrisku-faktoreak identifikatu eta tratu txarren susmoa dagoenean esku hartzea. eskola-jazarpen kasuak deuseztatzeko eta hirugarren maila ebaluazioari ekiteko esku-hartzea gauzatuko da.\nHorri guztiari era antolatuan eta doituan ekiteko ikastetxe bakoitzak BAT taldea (Bullyingaren Aurkako Taldea) eratuta izango du.Talde hori izango da ikastetxeko erreferentzia nagusia eskola jazarpen kasuen ebazpena lideratzeko.\nEsku-hartze maila horiek abiapuntu izanik, ekimenaren ezartze prozesuan hamar klabe azpimarratuko dira. Oinarri edo klabe horien betetze mailarekin ekimenaren nolabaiteko inplementazio neurria norainokoa izan den antzemateko aukera izan dezakegu.\nIkuskera eta hizkuntza berbera Hezkuntza Komunitate osoan.\nHezkuntza komunitateko partaideak, hau da, irakasleak, ikasleak, irakasleak ez diren langileak eta familiak, bizikidetza positiboa, jazarpenaren kontzeptualizazioa eta ebazpen prozesuetan erabiliko den eredu eta ikuspegia ezagutzeko eta konpartitzeko eskuratze prozesua.\nHezkuntza komunitateko eragileen eta Hezkuntza zerbitzuen prestakuntza.\nIkuskera berberarekin baina eremu bakoitzera egokitutako prestakuntza saioak egitea.\nBAT Talde Dinamizatzaileak\nIkastetxea, inguru segurua.\nIkasleen ongizate emozionala garatzea da hezkuntza eremuan ari garenon eginkizun nagusietariko bat. Helburua lortzeko denon artean eraiki beharko dugu bizikidetza positiboan eta tratu onean oinarritutako eskola inguru seguru eta abegikorra.\nHezkuntza neurriak eta eredu errestauratzailea jazarpen kasuen ebazpenean.\nErantzukizun partekatutik abiatuta, bizikidetza positiboa berreskuratzeko ereduaren aldeko hautua.\nJazarpen prozesuaren ebazpenari ekiteko ikuspegi sistemiko-ekologikotik abiatuko da. Testuingurua eta elkarren arteko harremanak kontuan izanik, eta lan bateratu eta koordinatua bermatuz bizikidetza positiboa berreskuratzeko dinamikak garatuko dira.\nEgiturak eratu ikastetxean\nIkastetxe bakoitzean Elkarbizitzaren Behatokian baitan txertatuta BAT taldea eratzea. BAT talde hori izango da alde batetik, jazarpen kasuen ebazpena lideratuko duen taldea eta bestetik, elkarbizitzarako eta jazarpen egoerak prebenitzeko proposamenak egingo dituena.\nLan bateratu eta koordinatua Hezkuntza Ikuskaritza eta Berriztatze Pedagogikoaren artean.\nZerbitzu bien arteko lan koordinatua bai prestakuntza prozesuetan zein jazarpen kasuen ebazpenean.\nIkasleen prestakuntza eta ahalduntzea.\nIkasgelan sistematikoki lantzeko material curricularren bitartez, ikasleak ahaldundu banakako zein kolektiboki hartutako konpromisoen bitartez beraiek izan daitezen jazarpenarekin lotutako jokabideak moztuko dituztenak.\nFamilien partaidetza eta inplikazioa.\nAMPA eta Elkarbizitzarako Behatokiaren bitartez, partaidetza eta erantzukizun partekatua sustatzea. Alde batetik, ikastetxeak prestakuntza eskainiko du bizikidetza positiboaren inguruan eta bestetik, laguntza eta aholkularitza emango die zuzenki jazarpen egoeretan murgilduta dauden familiei, kolaborazioan oinarritutako hezkuntza esku-hartzearen bidez.\nEkimenaren ezartze prozesuaren ebaluazioa.\nIkastetxean, Berritzegunean eta Hezkuntza Ikuskaritzan diseinatu eta ezarriko dira barne eta kanpoko ebaluazioak.\nHamar klabe horietan argi azaltzen da, denon artean eta denokin batera eraiki behar dugula eskola jazarpenari aurre egingo dion “konstruktua”. Espazio askeak, seguruak eta abegikorrak eraiki behar ditugu. BAT ikastetxeak izateko lan luzea, amaiezina, baina zalantzarik gabe, merezi duena.


Zikinkerixia eta errespetu faltia; eztabaida eta hausnarketa - - Goiena.eus\nZikinkerixia eta errespetu faltia; eztabaida eta hausnarketa\nXabier Legorburu Igarza 2016-11-18 00:00\nGaurkuan gure etxeko txikixek eskolatik ekarri doskue Antzuolako alkatiak sinatutako idatzixa familixa guztiai zuzenduta.\nBertan, Beñardo Kortabarria alkatiak azaltzen dosku herrixak daukan bi arazo garrantzitsui buruz, kale eta hainbat eraikin publikotako zikinkerixia eta hauekiko errespetu faltia, herritarren artian eztabaida eta hausnarketa sortzeko frontoia ixteko erabakixa hartu dabela azken aste honetan.\nFrontoia ixtiaren helburua gai honen inguruan eztabaida eta hausnarketa sortzia izan bada, ontzat emuten dot alkatiak hartutako erabakixa; izan be, zerbaitten biharrian gare gure herrixa hartzen ari dan itxuria ikusitta.\nGozoki paketiak, pipa-azalak, zigarro-mutxikinak, papela, boteilak... lurrian, aulkiak apurtuta, atiak, leihuak, erre, pixa egin, desordutan golpeka jardun metalezko elementuekin, ping-pongeko mahai gainian saltoka ibili, arbolatxuak apurtu... aipatzen dittu alkatiak; nik zerrenda honi txakurren kakak eta aspaldiko partez berriz herriko hormetara itzuli diran pintadak gaineratuko notsake.\nAipatutako guztiak zikintzen dau herrixa eta gauza zein herrittarrekiko errespetu falta bat adierazten dau.\nAlkatiaren idatzixan txakurren kakarik ez azaltzia idatzixa egitterakuan ez akordatzian ondorixua izan dala pentsatu nahi dot; aldiz, herriko hormetako pintaden aipamenik ez egittiaren arrazoia zein dan jakin nahiko nuke; izan be, honek garbitzeko eta berriz holakorik ez egitteko alkate deirik ez dot ikusi.\nZikinkerixia zikinkerixia da, zeinek sortzen daben kontutan hartu barik.\nHerri txukun, garbi, erakargarri eta atsegin batean bizi nahi badogu, bakoitzak geure esparru eta ingurunean eztabaitadu eta hausnartu bihar dau, alkatiak diñon bezala danon ardura dalako ez zikintzia, eta zikintzia ez dalako eskubide bat.\nGure alkatiaren esanai jarraittuz, garbi egoteko oinarrixa ez zikintzia da. Kontutan izan daigun.


HEZKIDETZAN ESKU HARTZEN talde-bloga: 2018-04-15\nKursoaren amaierara heldu gara jada, eta azken hilabete hauetan izandako konpania atsegina eskertu gura nuke, asko ikasi izan baitut gainontzeko ikaskideen ekarpenei esker. Hezkidetzako kurso honetan benetan oso gustora ibili naiz, berandu hasi arren martxa hartu dudala esango nuke. Orain bestelako perspektiba batetik ikusten ditut gure jendartean ematen diren hainbat eta hainbat fenomeno, eta ni neu ere, zentzu batean aldatu egin naizela esango nuke, neure burua hezkidetzan egin dezakeen ekarpenari begira baloratzeko kapaz ikusten naiz orain.\nIkastaro honetan hainbat eduki interesgarri berri egon dira, eta bertatik asko ikasi dudala esango nuke. Hala ere, ikastaro honek duen indarguneetako bat hausnarketarako ematen duen aukera dela esango nuke. Aukera asko izan ditugu gure artean gai ezberdinei buruz hausnartzeko, eta bertan, autokritikarako eta jarrera eredugarria bat eraikitzeko aukera izan dut.\nIkastaro hau beraz, eredugarria, eraikitzailea eta kritikoa dela esango nuke (beste hainbat adjetiboen artean noski).\nAbesti honekin usten zaituztet, ikastaroa amaitu delaren penaz.\nEskerrak eman nahiko nituzke hezkidetzako kurso hau aurrera eramatea posible egin izan duten irakasle eta ikaskide guztiei. Besarkada handi bat!\nAgur esateko memento honetan, sentsazio kontrajarri ugariak datozkit, poza, tristura, nekea, itxaropena, lasaitasuna, hutsunea… Faltan botako zaituztet… Hortaz, hobe “Laister arte” kontsolagarriagoa da…\nAbesti batekin agurtu behar banaiz hauxe aukeratzen dut… Melodiagatik… Eta bestalde ahalduntze prozesuetarako ezinhobea dela deritzodalako…\nAhalduntze prozesuetarako, olerki – abesti bat aukeratu beharko banu, gure bihotzeko TXORIA TXORI! Joxean Artze idatzitako letrari, Mikel Laboak musika jarri zion. Nozbait guztiok abestutako kanta…\nArtzek 25 urte zituen, olerki hau idatzi zuenean.\nAskatasuna, jabetza, domeinu eta persona eta animaliekiko begiruneari buruzkoa.\nPertsona bat maite dugunean (edo animalia), ezbai batean gaude, pertsona lotu eta bere jabe izan, kaiolan dagoen txoria bezala, edo pertsona den moduko maitatu, eta bere izateko era natural horretan maitatu eta errespetatu, alde egin nahi badu, urruntzen utziz. \nAurreko olerki eta metaforarekin jarraituz Glaukoma taldearen Gure kaiola abestia ere oso aproposa dela deritzot, patriarkatua desikasten hasteko, kritika egokia… abesti batek utzi ahal duen sakontasunarekin…\nIkastaro honetan IKT-ekin ere maitemindu naiz, nire hurrengo erronka… Eta Goazen- eko lagunak entzunak banituen ere, haien abestien berri ez nuen, aurkikuntza pozgarria!! Gaur egungo gazteek entzun ditzazketen letra batzuk gutxienez mezu egokiak daramatzate, gure jendarteko neskak ahaldundu daitezen eta mutilek eredu berriei eutsi ahal izateko.\nHEZKIDETZAN ESKU HARTZEN lagungarria eta oso baliogarria dela deritzot, diskurtso propioa eratzen joateko, autokritika eginez… desiskasten …gauza berriak ikasten, egungo sistema kolokan jarriz, patriarkatuaren sakonera agerian uzten, umore onez eta asko garela jakinda, indarberritzailea... Lan egin behar da, ikasturtea gogorra izan da… baina pena merezi izan du. ANIMATU!!\nTutoretza lanetarako erabilgarria egin zait, Azaroak 25 eta Martxoak 8rako batez ere. Pertsonalki, berziklapen profesionala egiteko lanabesa izan da ere… (IKT-ak,errubrikak, txantilioiak…)\nHemendik aurrera bloggeko jarraitzailea izango naiz… Etorkizunerako nire lotura… Ikastarokideak irakurtzea plazer Itzela izan da, eta idatzitakoekin pitin bat gehiago ezagutu ahal izan ditut… Baina batez ere, bide luze honetako bidelagun paregabeak izan dira. Heuren hausnarketekin ikasteko aukera ezinhobea izan dut.\nOrain arte gure nondik norakoak irakurri badituzu, interesa piztea lortu badugu… jakin ezazue, FEMINISMOA eta BERDINTASUNAREN zistadak oso kutsakorrak direla…\nNik txiri txiri, nire lan hezkidetzailearekin jarraituko dut. Hezitzaile hezkidetzailea naizen aldetik, nire esku hartzeek, ikutu hori izango dute beti. Eta nagoen lekuan nagoela, hortxe azalduko naiz irmo eta tinko BERDINTASUNAREKIKO konpromezua eta militantzia lehenesten.\nIDAZLEA: Iratxe Laes iruzkinik ez:\nETIKETAK #IratxeL, AGURRA


Aratuste-domekako herri bazkarirako txartelak salgai astelehenean hasita - Aretxabaleta - Goiena.eus\nAratuste-domekako herri bazkarirako txartelak salgai astelehenean hasita\nMirari Altube 2015-01-23 08:00\nAratusteak iragarriko dituen kartela.\nHiru aste geratzen dira Aratusteetarako eta Kultura Saila azken gertatze lanetan dabil. Astean hautatu du mozorroen jaia zein kartelek iragarriko duen, Izaro Sanchez aretxabaletarrarenak hain zuzen ere. Bestetik, Aratuste-domekako bazkarirako menua zehaztu dute eta txartelak astelehenean jarriko dituzte salgai.\nAstelehenean hasita eska daitezke txartelak Arkupen, Kultura sailekoen bulegoan, 9:00etatik 15:00etara bitartean, eta orain arte legez kuadrillaka jaso behar dira. Horretarako kuadrillako kide guztien izen-abizenak eman behar dira eta bertan ordaindu. Hona menuak: helduena (16 euro): babarrunak, txerri-masailak saltsan, eta tarta izozkiarekin edo goxua; eta umeena (12 euro): makarroiak, hanburgesak saltsan patatekin, eta izozkia. Bazkaria kiroldegian izango da, azken urteotan legez, eta 600 lagunendako dago lekua.\nLokaletako giltzak Arkupen\nMozorroak gertatzeko lokalak, ostera, joan den astetik dituzte gertu herritarrek. Iaz legez, kontu txikietarako dago Mitarte plazakoa, eta muntaia handietarako Eskoriatzako Torrebaso pasealekuan dagoen G pabilioikoa. Hiru kuadrillek dagoeneko hartu dituzte giltzak, eta gainerakoek Arkupeko harreran eska dezakete. Giltza jasotzeko arduradun bat izendatu behar du kuadrillak eta horrek nortasun agiria eraman beharko du eta araudiaren berri duen dokumentua sinatu. 20 euroko fidantza ere ordaindu behar da. Adin txikikoen kasuan guraso bat izango da arduraduna.\nBestalde, Aratuste-martitzenera begira asmatutako kantua laster zabalduko dute ikastetxeetan. Arizmendi ikastolako 16 urteko gazteek asmatu dute hori, Ez da egun txarra izango!, eta astean egin dituzte lehen dantza entseguak. Bideoan jaso dituzte dantzaren pausoak eta gero ikastetxeetara eramango dute bideoa ikasleek ikas dezaten.\n500 bat ume elkartzen dira Aratuste-martitzen goizean Herriko Plazan, 2 eta 12 urte arteko herriko neska-mutiko guztiak, eta txaranga izan ohi dute lagun kalejiran. Aurten, lehenengoz, guztiek batera abestuko dute eta dantzan egin.\nTxapel Txin | Aratusteen iragarlea\n"Odolean daramagu eta harrobia ziurtatuta dago"\nAratusteak iragarriko dituen Txapel Txin ere hasita dago mozorroen festa gertatzen.\nHasi zara Aratusteak gertatzen?\nBai, bai, ia prest daukat guztia. Eguraldiak laguntzea gurako nuke egunean bertan, hori da nire kezka, baina Pello Zabalari gutuna idatzi diot eguraldi ona eskatzen.\nMozorroaren berri ematerik baduzu?\nHori beti da sorpresa! Baina lasai, laster bideotxo bat egingo dut, pista txikiren bat eman eta girotzen hasteko.\nOtsailaren 7an zeure eguna da; egitaraua aurrera dezakezu?\nGoizean, betiko legez, trikitilariekin txikiteoa egongo da eta gero torrada lehiaketa. Ia Atxurdin-i konpetentzia egingo dion inor aurkezten den… La Troupe de la Rue taldeak girotuko ditu kaleak eta sari banaketa eta pregoia egongo dira gero. Horren ostean, dantzan jarriko gaitu DJ AbiTxinek.\nAratusteei ongietorria egiteko iaz herriko ikastetxeetatik pasatu zinen; aurten ere egingo duzu halakorik?\nBai, bai, oso ondo hartu ninduten-eta umeek. Otsaileko lehen astean izango da; hortaz, umeak, adi egon!\nHelduen kuadrillek mozorro dotoreak gertatzen dituzte, baina atzetik badatoz gaztetxoak ere, ezta?\nBai, oso garrantzitsua da hori, jarraipena izateko harrobia ondo zaindu behar da-eta. Odolean daramagu, eta UDAko harrobia bakarrik ez, Aratusteetakoa ere ziurtatuta dago.\nAratuste-martitzenerako abestia asmatu dute aurten. Zeuk ere ikasiko duzu dantza?\nIkasteko asmoa badut, bai, baina dantzan ez naiz oso abila…\nMunduko Aratuste onenak dira, eta animatu eta gozatu guztiok!


Zuhaixkak babesteko saio berezia - Planetario de Pamplona\nZuhaixkak babesteko saio berezia\nGalaxiaren lorategiko zuhaixkak babesteko saio berezia, talde, elkarte, irabazi-asmorik gabeko entitate eta ikastetxeko ordezkariei zuzenduta. Sarrera librea aldez aurretik izena eman duten taldeentzat.\nGaur egun zuhaixka guztiak landatuta daude eta berriz ere lorategian jendearen parte hartzea bultzatu nahi dugu horien babesletza egin dezaten. Horregatik, beste behin, ikastetxe, talde eta elkarteak zuhaixka bat babesteko eskaria egitera animatzen ditugu. Udaren hasieran talde desberdinen ordezkariek planetarioan eginen den hitzaldia entzungo dute gure galaxia nolakoa de ulertzeko eta gero, lorategira aterako dira paseotxoa egitera eta euren zuhaixkaren ondoan argazkia aterako dute.\nEkainaren 23an, larunbata, 11:30ean (gaztelaniaz).\nEkainaren 23an, larunbata, 12:30ean (euskaraz).\nJardueraren iraupena: gutxi gora behera 60´.\nZure taldearen zuhaixka galdetegi honetan eska ezazu. (Talde bakoitzetik 10 ordezkarirentzat gordeko dugu tokia).\nEzagutu itzazu Kosmozaren lorezainak hemen.


Auzia Euskaraz (epaiBi): Euskararen presentzia handitu egingo da BOEn\nEuskararen presentzia handitu egingo da BOEn\n2015-07-14 Auzia Euskaraz!\nEusko Jaurlaritzaren eta Gobernu Zentralaren arteko akordio bati esker, Euskal Herriko Agintaritzaren Aldizkarian (EHAA) argitaratutako legezko jakinarazpen ofizialak bi hizkuntzatan jarriko dituzte BOEn. Uztailaren 9an argitaratu zen akordioa EHAAn, eta horren ondorioz, BOEko eduki gehiago egongo dira euskaraz ere hemendik aurrera. Orain arte bazegoen aukera hainbat dekretu, agindu, ebazpen eta abar euskaraz irakurtzeko BOEn.\nHorrez gainera, jakinarazpen horiek balio osoa izango dute. Izan ere, orain arte horiek BOEn argitaratu beharra zegoen jakinarazpen xedeetarako baliozkoak izan zitezen. Herritar bat non dagoen ez dakienean edo toki ezezagunean dagoenean administrazioak jakinarazpen horiek erabiltzen ditu herritar horri zerbait modu ofizialean komunikatzeko.\nGaia: Abokatuak, Arlo juridikoko albisteak, Hizkuntza Normalizazioa, Prokuradoreak


Zumaiako hitz bereziak: LANBAS(A) - - Baleike.eus\nZumaiako hitz bereziak: LANBAS(A)\nEuskara Txanpan 2022-01-21 08:38\nArrantzale batzuek oraindik erabiltzen dituzten lanbasak. (Argazkia: Tomas Otamendi)\nMenditik itsasora joko dugu aste honetan, arrantzaleek asko erabili izan duten hitz bat aukeratuta. Proposamenak eta oharrak egiteko, idatzi lasai euskaratxanpan@zumaia.eus helbidera (Xabier).\nTxalupak garbitzeko eta ura kentzeko (txikatzeko) erabiltzen zen lanabesari esaten diogu Zumaian “lanbasa”. 1960 inguruan Manuel Aizpuruak lantxo bat egin zuen Zumaiako arrantzaleez, eta tresnen artean hauxe aipatu zuen: “lambaza”, una especie de escoba de paño para la limpieza. Getarian ere hitz ezaguna da, trapu puskaz egiten zuten han ere, eta gaztelaniazko “lampazo” hitzetik dator, itxura guztien arabera. Fregonaren sinonimotzat erabiltzen dute gaztelaniaz, eta euskaraz ere halaxe jasota dago hiztegietan.\nOndarroan horrela azaldua dute “Ondarru berbetan” egitasmoan: Gure sasoiñ lanbasak bateletan eotezin, bañe etxitan ez. Batelei barruan egiten zitzaien ura lehortzeko tresna: makila, mutur batean trapu-puskak iltzez josita zituela. Lanbasez batelari ura ateratzen jarduten ikusten genituen: barruko urez lanbasaren muturreko trapuak busti, trapuen aldeko muturra karel ertzean uretara begira ipini eta bueltak azkar emanez, uretara zipriztinak boteaz, kentzen zioten ura lanbasari.\nHondarribian ere antzeko azalpenak bildu zituen Constantino Virtok Arrantzaleak liburuan: hurritz makila erabiltzen zutela, muturrean oihal zati karratu batzuk bilduta jarri eta iltze lodi batekin lotzen ziotela buruari. Ontziko arrain hondakinak, ezkatak, odola eta abar garbitzen omen zituzten tresna honekin. Bitxia da Hondarribian irain gisa ere erabiltzen dutela (urde lanbasa!), eta alferkerian ibiltzeari “lanbaskerian” aritzea esaten diote. Orotariko Euskal Hiztegian ere agertzen dira irainak beste adibide batzuetan: Lanbasa baiño bastoago da mutil ori; Lotsabaga, lanbas, arpegi-andi... ; Lanbasok alakuok!\nTomas Otamendi arrantzale getariarrak lanbasak nola egiten diren erakusten du Basustabidean grabatutako bideo honetan (gaztelaniaz), eta nola erabili ere bai.


Udala hileta zibilak eta belatokia egiteko tokia aztertzen ari da | El Diario Vasco\nUdala hileta zibilak eta belatokia egiteko tokia aztertzen ari da\nEskualtxeta. Udalak zerbitzu hauek hemen kokatzea ez dagoela erabakita adierazi du.\nAurrelanketa besterik ez da egin eta garbi utzi dute Eskualtxetan kokatzea erabakita ez dagoela\nJUAN MARI ZUBIAURRE Domingo, 30 octubre 2016, 00:26\nAzken egunetan herrian sortu den eztabaidaren aurrean, Udalak azalpen batzuk eman nahi izan ditu. Hileta zibilak eta beilatokiaren inguruan gauza asko entzun dira eta argitzeko asmoarekin egindakoaren berri eman du.\nLehendabizi gogoratu dute «leku berean elkartu litezkeen zerbitzu hauen eskaria behin baino gehiagotan jaso izan dugu herritarren aldetik. Adibidez, 'Guztiok bat' aurrekontu parte-hartzaileen prozesuan atera izan da gaia, Eskualdeko Udal elkartean ere izan dira zenbait herritar zerbitzu hauen eskaera eginaz, eta modu pertsonalean ere Udal ordezkarioi zenbait herritarrek helarazi digute zerbitzu hauen premia».\n«Hutsune honen jabe izanik, Udaletik, eskaera hauek aztertzeko modukoak iruditu zitzaizkigun lehen momentutik. Egia da Getarian zerbitzu mota ezberdin asko ematen diren arren beilatoki eta hileta zibilak egiteko aukerarik ez dagoela. Ondoko herrietako tanatorioetara mugitzeko ohitura dugu eta urteen poderioz ohitu egin gara zerbitzu hauek beste herri batzuetan erabiltzera», azpimarratu dute eta, zerbitzu bat baloratzerako orduan, pertsonen ongizaterako oinarrizkoa den edo ez ikustea garrantzitsua dela. Ez da komeni erabiltzaile kopuruaren ikuspegitik edo egin beharreko inbertsioaren aldetik bakarrik aztertzea. Adibide ugari jar daitezke: eguneko zentroa, haurtzaindegia, kiroldegia, liburutegia eta beste hainbat.\nKontzeptuak ez nahastea garran-tzitsua da. Tanatorioan zerbitzu osoa eskaintzen da, tramiteak egin, garraioaz arduratu, krematorioa, kaxak aukeratu, loreak, senide eta lagunak elkartzeko lekua eta gorpua egoten den lekua daude. Beilatoki bezala ulertzen dena ordea bakarrik gorpua egoten den lekua eta senide eta lagunentzako eremua izango lituzke. Getarian, hileta zibilak egiteko aukera bertan izatea plantea-tzen da.\nTestuinguru honetan beilatokiak izan lezakeen bideragarritasuna aztertzeari ekin zaio. Udalerriak duen aurrekontua mugatua da eta ezinbestekoa da eskuartean ditugun proiektuak zenbateraino egingarriak diren aztertzea, batez ere ikuspegi tekniko eta ekonomiko batetik.\n«Horrela, proiektua idatzi eta Eusko Jaurlaritzan aurkeztu genuen. Proiektuaren kostua 90.000 eurokoa zen eta Eskualtxeta eraikineko haurtzaindegi zaharreko eremuan kokatzea proposatzen genuen. Lokala 'libre' egotea, egin beharreko lanek kostu txikia izatea eta baldin-tza minimoak ziren arrazoi nagusiak leku hori proposatzeko. Hala ere, Eskualtxetan kokatzeak ez du leku definitiboa hori izango denik esan nahi», argitzen dute.\n«Proiektua aurkeztearen helburu nagusia dirulaguntzarik jasoko lukeen edo ez jakitea izan da, benetan bideragarria izango den ala ez jakitea alegia. Urriaren 14an jakin genuen Eusko Jaurlaritzak beilatokiaren proiektuaren %80 finantza-tzeko prest legokeela, beraz, herriari %20 a ordaintzea tokatuko litzaioke. 20.000 euro baino gutxiago».\nHau da Udalak orain arte egindakoa eta bere ustetan, «proiektu ezberdinak egingarriak diren edo ez ikusi eta hauetarako dirulaguntzarik egon litekeen edo ez aztertzea da gure lana neurri batean behintzat. Are eta gehiago herritarrengandik jasotako eskariak direnean hauek. Barruko edo 'sukaldeko' lan hauek egiteko Udalak autonomia maila hori izatea ezinbestekoa dela deritzogu».\nUdalak bestalde gezurtatu nahi du nahi du, «Eskualtxetan kokatzea erabakita dagoenik eta Eskualtxetaren egungo jarduerak bertan bera geratuko direnik. Eskualtxetak orain arte bezala funtzionatzen jarraituko du»\nAurrera begira jarrita, Udalak zera adierazi du, «jakitun gara mota honetako proiektuak sensibleak direla eta kezka sortzen dutela herritarren artean. Horregatik, ez da ona gertakariak aurreratzea edo espekulazioetan sartzea, batez ere oinarri gutxiko baieztapenek herritarren artean nahasmena sortzen dutelako».\n«Orain artean egin dena aurrelanketa baino ez da izan. Hemendik aurrera fase berri bat irekitzen da. Orain herritarren iritzia jasotzea tokatzen da, datozen urtetan Getarian mota honetako zerbitzurik nahi dugun edo ez erabakitzeko garaia da. Beharrik ez bada ikusten proiektua ez dago zertan aurrera eraman beharrik, eta aldiz beilatokia egin behar bada kokaleku egokiena zein izango den zehaztu beharko da», diote.\n«Esan bezala datozen hilabeteak horretarako izango dira. Horretarako aukera jarriko du Udalak urtero egiten dugun 'Guztiok 1' aurrekontu parte-hartzaileen prozesuaren baitan eta orain arteko bitarteko ohikoak erabiliaz». Arloz arloko bileretan, etxeetara banatzen diren fitxetan, helbide elektroniko bidez edo herriko elkarteen bileren bidez hau guztiaz iritzia emateko aukera izango dute getariar guztiek. Prozesu honen amaieran publiko egingo lirateke emaitzak. ».\nUdalak amaitzeko herritarrak euren iritzia ematera animatzen ditu, aukera laster zabalduko bai da, «horregatik, herritar guztiak gonbidatzen ditugu beren iritzia ematera gai honi buruz edo herrian ikusten dituzten bestelako beharren inguruan ere. Horretarako aukera paregabea izango dugu udazken honetan bertan 'Guztiok 1' prozesuan. Animatu!».\nDía de sol... y vino en Azpeitia Coros de Alemania, Noruega, Slovenia y Lituania, en Zarautz


Behobia – Donostia 2015: Atletismoaren festa herrikoiarekin gozatu baldintza fisiko onean | Policlínica Gipuzkoa\nPoliklinika Gipuzkoako Enrique Perez de Ayala kirol-medikuak igande honetan Behobia egingo duten korrikalari guztiei gomendio hau egiten die: “Lehenengo aldia bada, 15-18 kilometrotan zehar manten dezakezun erritmoan atera; aldiz, denbora asko badaramazu karrera herrikoi hau egiten eta haren karrera-erritmoa ezagutzen baduzu, garrantzitsuena azken 5 km-rako indarrak erreserbatzea da”.\nErritmoa kontrolatzea karrera on bat egiteko oinarrizko baldintzetako bat da, baina badira gure errendimenduan asko eragin dezaketen kanpo-faktoreak ere, eguraldia adibidez, “bero egitea espero da, eta, horregatik, deshidratazioa zaindu behar da, kontuan eduki beharreko fenomenoa baita. Muskulu-uzkurduraren mekanismoak beroa produzitzen du. Ariketaren intentsitatea zenbat eta handiagoa izan are eta bero gehiago produzitzen da —dio kirol-medikuak—, orduko hamabi kilometroko lasterketa batean (5 min. /km.) organismoak askatzen duen beroa 15 kcal. /minutu ingurukoa da. Gorputz-tenperaturak fisiologikoki lor daitezkeen gehienezko 40-41 graduak baino askoz ere balio altuagoak lortuko lituzke denbora oso laburrean tenperatura erregulatzeko mekanismoek esku hartuko ez balute”.\nHalaber, Enrique Perez de Ayalak zenbait edari iradokitzen ditu izerdiarekin galtzen duguna aritzeko, “kirolariak orduko 250 mililitro inguru izerdi gehiago sortzen du giro beroan entrenatu badu hilabetez behintzat. Horrenbestez, egoera berezietan salbu, ariketa fisikoaren ondorioz likido gehiago galtzen dira gatz mineralak baino. Edari perfektuak gatz mineral eta azukre kopuru orekatuak eduki behar ditu. Hotza egiten duenean glukosa-kontzentrazioa (edo antzeko beste batena) 40 –50 g / litrokoa izatea komeni da, eta beroa egiten duenean, aldiz, 20-25 g / litroraino jaitsi daiteke.\nEnrique Perez de Ayalak dio haren kontsultatik pasa diren korrikalariak gehien kezkatzen dituena “proba egiteko baldintza onean dauden jakitea dela, lokomozioaren eta bihotz eta arnasaren ikuspuntutik. Eta, gero, jakitea zer karrera-erritmo mantendu behar duten”. Gainera, kirol-medikuak aitortu du kirola osasunez egiteko “zenbait arrisku-faktore zaindu beharko liratekeela, hala nola gehiegizko pisua, odoleko lipidoen ugaritzea, eta azterketa medikoa indar-probarekin, eta hori urtero edo bi urtean behin egitea”.\nOin osasuntsuak errendimendu ona lortzeko\nGure erresistentzia fisikoak markatuko du karrera-erritmoa, baina oinek egiten dute mugimendu hori, horregatik oso garrantzitsua da haiek aztertzea eta zaintzea. Poliklinika Gipuzkoako eta Podoactivako Antonio Martinez podologoak dio zapatilak ezinbesteko elementu bat direla ariketa fisiko on baterako “oso garrantzitsua da korri egiteko erabiliko dugun zapatilarekin aurrez entrenatzea, zapatila oinari egokitu behar zaiolako eta alderantziz, karreran aldeak eragin ditzake eta. Oso garrantzitsua da jakitea zer zapatila aukeratu behar dugun gure oin motaren eta korri egiteko teknikaren arabera, eta horregatik oso interesgarria da profesional batengana jotzea zer zapatila komeni zaigun esan diezagun, beharrezko moteltzearekin eta kontrol egokiekin”.\nHalaber, espezialistak azaltzen du barne-zola erabiltzeak kirol-praktika optimizatzen eta lesio edo gainkarga muskularrak prebenitzen lagunduko digula, “oinaren patologiak tratatzeaz gainera beheko gorputz-adarraren egoera hobetu ahal izango dugu; izan ere, oinean muskulu asko daude eta izterra baino gorago daukate giharraren muina. Belauna ardatz ezberdinetan mugikortasun murriztua daukan artikulazioa da, eta gaizki zapaltzeak eragin diezaioke, aldakari eta bizkarrezurrari bezala”.\nNeke muskularra eta mentala izango dira aurkari handiak Behobia bezalako lasterketa batean, eta Antonio Martinezek baieztatzen du “oinak asko eragiten duela gorputz-adar osoaren zama muskularrean, eta, beraz, neurriak hartzea nahitaezkoa dela lesioak prebenitzeko”. Aurretiko egunetan agertzen diren ondoezen kasuan podologoak dio “ondoezek alarma pizten dutela zerbait ondo ez badoa, eta konponbidea eduki dezakeela edo agian atseden hartzea beharrezkoa izan daitekeela. Gomendioa espezialistarengana joatea da lesio hori larriagotu dezakeen kirol-zama handia egin baino lehen”.\nKontsultan bertan ikusi ahal izan ditu lesio horiek Carmen Fernandez lankidearekin batera: “Poliklinika Gipuzkoako Oinaren Unitatean Behobia prestatzeko prozesuan lesioren bat jasan duten edo etorkizunean lesioak prebenitzeko tratamendua jasotzea erabaki duten gaixo asko ikusi ditugu. Patologiarik ohikoenak dira oin-zolako fasziitisa, tibia-perostitisa, zinta iliotibialaren txertatzean mina, eta oin-zolako kuxina; horiek guztiak oin-zolako ortesiaren bidez trata daitezke. Oso pozik gaude gugan fio diren korrikalari horiei guztiei Behobia egiteko helburua betetzen lagundu ahal izango diegulako.


Ihauteriak biziarazten ari dira Hiriburun — dantzan.eus\nHemen zaude: Hasiera › Hemeroteka › Ihauteriak biziarazten ari dira Hiriburun\nIhauteriak biziarazten ari dira Hiriburun\nOtsailaren 15 eta 16ko asteburuan Kaskarotak herrian gaindi ibili ondotik, martxoaren 7an Zanpantzarren txanda izanen da Lapurdiko herrian. Desfilea, dantzak, antzerkia eta musika segurtaturik dute hurbilduko direnek.\nHiriburuko Leinua, Uhaina, Hiriburu Pastorala, ikasleen burasoak, Euskaraz Bizi Hiriburun eta Herriko Etxea elkarlanean ari dira herriko ihauteriak biziarazi eta antzinako ohiturak berreskuratzeko. Hala, martxoaren 7an Zanpantzar heldu da Hiriburura eta ikusgarri andana bat prestatu dute.\nEgunari desfilearekin emanen zaio hastapena, arratsaldeko 14.30ean, Biltokitik Plaza Berriranzko ibilbidea eginez. Behin bertara heldu eta, dantza eta antzerki ikusgarri bat eskainiko dute, hots, Zanpantzarren auzia. “Antzerkia, musika, dantza, umorea, olerkia eta tradizioa uztartzen dituen sorkuntza bat da. Pertsonai bazterrezin honek Euskal Herriko lurralde ezberdinetako ihauterietatik heldutako kideak auzipetuko ditu. Era orijinal eta alaian tokiko eta kanpoko kronika ikusaraziko dute”, aitzinatu dute antolatzaileek.\nHiriburuko herensuge ezagunaren hitzartzea ere iragarri dute Leinu elkarteko txarangak animatuko duen bestan. Haurrentzat jolasak eta mutxikoak ere izanen dira eta baita jatekoak eta edatekoak ere.


Published by cetxenagusia on 21 March, 2019 21 March, 2019\nIztueta Azpikoa Baserrian belaunalditako esperientzia dugu esne behiekin lan egiten. Tradizioa eta teknologia uztartuz modu jasangarrian lan egiten dugu. Ingurugiroarekin dugun konpromezua errespetatuz gure abereen elikadura eta ongizatea zaintzen dugu, modu honetan esne paregabea lortuz.\nGure jarduera onari eta ziklo guztiaren zaintzari esker, kalitate goreneko produktuak berma ditzazkegu.\nIztuetan, txahala jaiotzen denetik gure produktuak etxera iristen diren arteko bidea zaintzen dugu. 40 esne behi ditugu, frisiar arrazakoak. Beraiek etxeko erreginak ditugu, larrean pasatzen dute eguna, bazka goxoa izaten dute…aipatu instalazio berriak ditugula beraientzat eta azken teknologia erabiltzen dugula lanean. Horren ondorio behi esne ezinhobea dugu. Guk mimo guztiz egiten ditugu esneki guztiak, jendeak etxean artisau produktu hauetaz disfruta dezan.\nIzozkiak modu naturalean eginak daude, jogurrak prozesu luze eta geldo baten ondorio dira gozo eta krematsuak… hau dena ikusi nahiko bazenu, gerturatu gurera eta baserriko bizimodua gertutik ezagutu ahal izango duzu.\nActividad: Esne behiekin\nDirección: Iztueta Azpikoa, 20210 Lazkao,


Tirabiran dago oreka • ZUZEU\nTirabiran dago oreka\nArgazkia: Tiraaa, batuuun horiii!!!\nEgilea: Mr. Chopski\nArtxibo mota: JPEG\nNeurria: 5760×3840 px (3:2)\nSortze data: 2013/07/16\nLatitudea: 43º 19,540´ N\nLongitudea: 1º 55,175´ W\nObjektiboa: Canon EF 100mm f/2.8L Macro IS USM\nDistantzia fokala: 100mm\nEsposizio denbora: 1/60?\nSentikortasun eskala: 800 ISO\nActioni contrariam semper et æqualem esse reactionem: sive corporum duorum actiones in se mutuo semper esse æquales et in partes contrarias dirigi.\nEdo, alemana erabat menderatzen ez dugunontzat, argiago esanda: gorputz batean eragiten duen indar bakoitzeko, gorputz honek indar hori sorrarazi duen gorputzean indar berdin baina aurkako noranzkodun bat egingo du.\n1687. urtean Newton-ek plazaratu zituen hiru legeetako bat da aipatutakoa baina, bera baino askoz lehenago ere, ezagun zuen gizakiak formulazio matematiko hori. Historian zehar zapalduak izan diren hainbat eta hainbat gizarteri galdetzea besterik ez dago. Edo baita, hala nahi izanez gero, gaur egun zapalduak daudenetako batzuei ere.\nJoan berri diren San Ferminetako koadroa bizi izan duen edonori galdetu, bestela. Nola? Ez didazula Udaletxe Plazan ikurrikinik sartzen utziko? Tori traputzarra! Hondartzan harrapatu ninduen txupinazoak egun sargori horretan eta, egia esan, freskura ederra zerion irratiari, ordu laurden luzez. Aspaldi nengoen barre eragiteko filmik ikusi gabe, gainera.\nErreferentzia sistema inertzialetarako balio duten Newtonen legeez gain, badaude bestelako sistemetarako aplikagarriak direnak ere. Mugimenduen fisikan, adibidez, sistema bat oreka mekanikoan dago baldin eta bere posizioa, espazio-konfigurazioan, energia potentzialaren gradientea zero den puntu batean badago.\nBeti da hobe adibideetara joatea. Eta ez ditugu oso urruti, gure gizartean, ustelkeri kasuak. Euskal Herrian bertan ezagun dugun amaigabeko eta era guztietako espektro politikoari erreparatuz, erantzun galdera honi: zein da, bere baitan, ustelkeri kasu gehien dituen alderdia?\nErantzuna erraza da: ez dago sigla bati edo besteari lotuta, duen (edo izan duen) botere kuotari lotuta baino. Izan ere, gustatuko litzaidake ezker abertzalea edo UPyD osatzen duen jendea benetan zintzoa dela sinestea; baina, esan bezala, zintzotasuna ez da aukera politiko bat. Gizajo hauek ez dute, oraindik, edo momentuz, aukerarik izan, besterik gabe.\nNire lankide batek behin eta berriro aipatzen duen bezala denok gara ustelak, gure ahalbideen punturaino. Neuk ere, etxean egin ditudan obretan, adibidez, BEZa aurrezteko saiakera egin dut, ahal izan dudanetan. Horrexegatik da hain garrantzitsua lapurtzeko gaitasunaren demokratizazioa.\nMikroekonomiako adibide bat orain: demagun 100 biztanleko irla txiki batean bizi garela. Uhartea gidatzen duenak 100 euro ditu ohiko funtzionamendurako, eta diruen kutxako giltza. Bere zintzotasunean jarri behar baditugu itxaropenak, jai dugu! 100 giltza baleude, ordea, denek hartuko lukete apur bat eta, orduan bai, sistema orekan legoke. Badakigu guk hortaz zerbait: eman dezagun denok apur bat, apur batzuek dena eman beharrik izan ez dezaten!\nBada akzio-erreakzioen, edo oreken, kontua familiaren esparrura eramanez, uztailaren 6ko irribarre bertsua sortu didate argazkiko ama-alabek: sistema orekan manten dadin, ezinbestekoa da osatzen duten elementuen arteko tirabira. Maisuak gara gu horretan, maisurik inon bada.\nMugitzen den argazkia bideoa da?\nTokiko garapena, kontzientzia kolektiboa


Oronak handitu egin du Europan duen presentzia, Polonian eta Portugalen egindako erosketei esker — TUlankide MONDRAGON\nOronak handitu egin du Europan duen presentzia, Polonian eta Portugalen egindako erosketei esker\nErosi berri duen bi enpresekin Europan duen posizioa indartu nahi du. Guztira, bost erosketa egin ditu aurten.\nPolonian erositako enpresa Krakdzwig da, zeinak merkatu-kuota handia baitu Krakoviako igogailuen sektorean. 1996an sortu zen, eta, 2002az geroztik, enpresa-harreman estua du Oronarekin. 2002an, Krakdzwig euskal enpresa honen Poloniako bazkide eta banatzaile bihurtu zen. Elkarrekin egin duten lanaren ibilbide positiboari eta Krakdzwigek igogailuen sektorean duen esperientzia zabalari esker egin ahal izan da eragiketa, zeinaren bidez Oronak bere lantaldean sartuko baititu Poloniako enpresa horren 65 langileak. Polonian egindako bigarren erosketa da, 2014an Techlift (Wroclaw) enpresa erosi baitzuen.\nPortugalen duen presentzia indartzeko helburuarekin, Oronak akordio bat lortu du laster Estrela Elevadores erosteko. 1992an sortu zen enpresa hori, eta Leiria eskualdean dago, kokaleku estrategiko batean, Oporto eta Lisboa artean. Eragiketak aukera emango dio Oronari Estrela enpresak gaur egun mantentzen dituen 500 igogailuak bere egituran sartzeko. Hala, Oronak Portugalen duen bosgarren zentroa izango da, lehendik lau baititu: Braga, Oporto, Lisboa eta Algarve.\nXabier Mutuberria Oronako zuzendari nagusiaren hitzetan: “Eragiketa horiei esker, Europako merkatu gakoetan dugun posizioa indartuko dugu, eta onura aterako diogu bai Krakdzwig-ek bai Estrelak sektorean duten eskarmentuari”.\nOronak 2016an izan duen hazkundearen erakusgarri, bi enpresa horiez gain, beste enpresa batzuk ere erosi ditu lehen seihilekoan: Frantziako bi konpainia eta Norvegiako bat.


Piarres Larzabal Kolegioa - Kolegioko IDZ antozkia bilakatzen delarik 4.endako...\nKolegioko IDZ antozkia bilakatzen delarik 4.endako...\nAurten, Hego Lapurdiko Hiriguneraren partaidetzarekin, 4.eko ikasleek transmisioari buruzko proiektu batean parte hartuko dute 3 maila desberdinetan : euskal antzerkia 4Bkoentzat (Chimères konpainiarekin), objektu antzerkia 4Dkoentzat (Nanoua konpainiarekin), Akrokirola eta zirkoa 4Akoentzat (Rouge Elea konpainiarekin).\nKlase bakoitzak bi emanaldi ikusiko ditu eta tailerrendako testuak idatziko, adin desberdinetako belaunaldien arteko transmisioari buruz : zer transmititua izan zait ? Zer maitatuko nuen transmititua izatea ? Zer transmitituko dut ? (material eta imaterial elementuak).\n4A eta 4Dko ikasleek, apirilaren 13an, asteazkenez, Nanoua konpainiak taularatu duen "Confession d'une femme hachée" antzerkia kolegioko IDZtan bertan ikusteko xantza ukan dute.\nZorrotz diren objektuen antzerki garratz den ikusgarria : Umore xerrakatua duen harrakin baten alabak bere ixtorio makatuaren zati intensiboenak eskura ematen dizkigu. familiako haragitegiari lotua, emazte horrek haragien pusken tartetik biziko gorabeherak jalgiarazten ditu. Objektuen antzerkian kokatzen den antzerki honek, alderdi intimoak eta zabalagoak uztartzen ditu manera ezberdinetan.\nAntzerkilaria den Fanny Berard eta ikasleen arteko solasaren ondotik, Benito tomate bete batekin etxera sartu da ! Milesker ainitz !


Urriaren 9ko bileran eztabaidatutakoaz | B06: Ikastetxeetako Aholkularien Mintegia\nUrriaren 9ko bileran eztabaidatutakoaz\n2008/10/13 at 9:18 am gloriarey\t1 comentario\nMintegiko lehen bileran, ohi bezala, hurrengoetarako ildoak ezartzen egon ginen. Hona hemen:\nBerritzeguneko liburutegian batu ginen 22 lagun kabitu ezinean… hurrengoetarako Aretoan elkartuko gara.\nBileren egutegia zehazteko hamabostean behin elkartzea pentsatu genuen, salbuespenaz salbuespen… aste honetan bertan lehenegoa.\nIkasturte hasierarako jarraibideetan aholkularien egitekoaz aipatzen dena eduki genuen hizpide, lan horietatik zeintzu betetzen dituzuen eta zeintzuetarako estimatuko zenuten laguntzaren bat. Momentuz bere horretan utzi genuen zerrenda, agian beste uneren baten berriz hartzeko…\nMintegi saioetan zein gairi heldu erabakitzerakoan honakoak aipàtu genituen:\nLehengo urtean tutoretza planari buruz egindakoak birpasada bat behar duela, beraz, datozen bi saiotan (urriak 16 eta 30ean) horixe landuko dugu.\nUrteetan Hezkuntza Premia Berezietara bideratutako lanak egin dituzuela eta ikasleen aniztasunarekiko arreta, piska batean bada ere, alde batera geratu izan dela eta, beraz, aurten horri helduko diogula. Hasteko, azaroan, Talde Elkarreragileak aztertuko ditugu. Gai honetarako oinarrizko informazioa, eta beste zenbaitetarako ere, ikasturte hasierako Jardundide Egokiak izeneko jardunaldietako blogean topatu ahal dugu. Begiratu eskubiko zutabean “loturak” atalean.\nHala ere, Hezkuntza Premia Bereziei buruzko prestakuntza interesatzen zaigula eta, mintegi saioak moldatuko ditugu otsailean zehar matematika gaitasunari buruzko ebaluazio saioetan parte hartu ahal izateko.\nBukatzeko, gogoratu berritzegunak.net-en izena eman behar duzuela eta hemendik aurrera bilerak 15:00etan hasiko badira ere 14:30etatik kafe beroa izango duzuela zain, hitzaspertua egin dezazuen saioaren aurretik!\nPrestakuntza Jarduerak\tPrestakuntza Jardueretan izena ematea\n1. Taldea | 2008/10/16 en 1:53 pm\n. Eskola bakoitzan Tutoretza inguruan, egiten ari garena\n. Iaz entregatutako materiala berrikusi\n. Gloriari gai honetaz dekogun materiala pasatu emailez berak eskegiteko blogean


Krisia Ukrainan | Minskeko akordioa, su-etena\nHauteskundeak eta ekialderako estatus berri bat, Minsken akordioan\nPublikatuta: 2014/09/07 10:00 (UTC+2) Azken eguneratzea: 2022/02/24 14:31 (UTC+1)\nSu-etena dagoen arren, zibil bat hil da eta hainbat lagun zauritu dira Mariupol herrian, gauean izandako liskarretan.\nAEBk eta NATOko lau herrialdek armak bidaliko dizkiotela dio Kievek\nUkrainan su-etenak dirau, zenbait istilu egon diren arren\nKieveko Gobernuak eta errusiazaleek su-etena adostu dute\nEnfrentamentuak Ukrainako Donetsk eskualdean\nUkraina ekialdean bakea lortzeko asmoz Minsken duela bi egun sinatu zuten 12 puntuko protokoloan, "autogobernurko estatus berezia" aurreikusten da, baita Donetsk eta Luhansk eskualdeetan tokiko hauteskundeak egitea ere. Horrela jakinarazi du Europako Segurtasun eta Lankidetzarako Erakundeak (OSCE) bere webgune ofizialean.\nMinskeko protokolo horretan, su-etena berehala ezartzeko eta presoak "guztiak guztien truke" formulapean aldatzeko eskatzen da batetik, eta, bestetik, konpromisoa eskatzen zaio Ukrainari Donetsk eta Luhanskeko eremu batzuetan aldi baterako autogobernua ezartzeari buruzko lege bat adostu dezan.\nUkrainako krisirako Kontaktu Taldearen bileran adostu duten dokumentuak baditu zenbait antzekotasun Petre Poroxenko Ukrainako presidentearen bakerako planarekin. Hala ere, errusiazaleek adierazi dute ez daudela independentziari uko egiteko prest.\nMinskeko akordioan ageri den beste puntu bat "indar armatu ilegalak, gerrilariak eta mertzenarioak Ukrainako lurraldetik kanporatzea" da. Baina indar ilegal horiek zein diren ere adostu egin beharko da, izan ere, separatistek Ukrainako Guardia Nazionala jotzen dute ilegal.\nBakerako lehen urratsa izan daitekeen 12 puntuko protokolo honek, gainera, gatazka amaitu dela ziurtatzeko nazioarteko kontrol bat egotea aurreikusten du, Errusia eta Ukraina arteko mugan segurtasun eremu bat sortzea Nazioartearen zaintzapean, preso trukea egitea, eta korridore bat zabaltzea errefuxiatuak eta laguntza humanitarioa igarotzeko.\nBonbardaketa gehiago salatu dituzte\nSu-etena dagoena arren, errusiazaleek jakinarazi dute lau lagun hil direla Donetsken izandako bonbardaketan.\nMiliziarrek salatu dute eskubonbak jaurtitzeko aparailu automatikoak eta ibilgailu blindatuak antzeman dituztela Donetskeko aireportutik hurbil, Ukrainako Armadak kontrolatutako lekuan, hain zuzen ere.\nGainera, bertako agintariek jakinarazi dute gutxienez emakume bat hil dela eta beste hiru lagun zauritu direla gauean Mariupol herrian izandako liskarretan.\n33 urteko emakumea su-etena indarrean sartu zenetik hil den lehen zibila da, Ukrainako hedabideek jakinarazi dutenez.\nNazioarteko albisteak 2022


Garbiguneen kanpoan hondakinak lagatzen dituztenei isunak jarriko dizkiete - etakitto.eus\nGarbiguneen kanpoan hondakinak lagatzen dituztenei isunak jarriko dizkiete\nDebabarrenako Mankomunitateak garbiguneen inguruak hondakinak botatzeko gune bihurtu direla atzeman du, “ordutegia errespetatu gabe eta bereizketa egokia egin gabe”, euren berbetan. Gainera, garbiguneetan laga behar ez diren zaborrak uzten dituztela, amianto-hondakinak kasu.\nArazo hori ekiditeko, Mankomunitateak isunak jarriko dizkie garbiguneen kanpoan hondakinak uzten dituzten pertsonei. “Mankomunitatearen asmoa ez da zehapen-espedienteak irekitzea garbiguneak behar bezala erabil daitezen”, diotenez, baina neurri hori hartuko dute egoera hobetu eta garbiguneak arduraz erabili arte.\nHondakinak xede horretarako ezarritako guneetatik kanpo lagatzea arau-hauste oso larritzat tipifikatzen da hondakinak biltzeko zerbitzua arautzen duen Mankomunitatearen ordenantzan, eta 1.750 eta 45.000 euro arteko isunak eragin ditzake.\nMankomunitateak adierazi duenez, “ia egunero, lehen orduan, langileek mota guztietako hondakinak aurkitzen dituzte, nahastuta, garbiguneen atarietan”. Horregatik, garbiguneen ordutegia zein den gogoratu nahi du: astegunetan 09:00etatik 13:00etara eta 16:00etatik 18:00etara, eta zapatuan 09:00etatik 13:00etara.\n« Barixakuak jolasian bihar 17:00etan Urkizun Sokorrista bila dabiltza udako kanpainarako »


Pantxoa Etchegoin - Mintzoak - Ipar Euskal Herriko ahozko memoriaren ataria\nPantxoa Etchegoin-Elissagaray (1960-) Baxenabarreko Jatsu herrian sortu da, 1960ko irailaren 11n, « Ibarnekoborda » etxean. Aita-amak laborari etxetiarrak zituen, eta laborantzatik erretiratu ondoan, Suhuskunera joan ziren bizitzera.\nOroz gainetik, euskararen eta euskal kantuaren amodioa dauzka. 17 urtetan, kantuz hasi da, Behorlegiko Christian Etcheverry lagunarekin, bikote gisa; ondotik « Ibaia » taldea sortzen du beste musikari batzuekin.\n1980ko hamarkadan, jokalari gisa Iparraldeko euskal antzerkietan aritu da, Xirrixti-Mirrixti taldean, eta Daniel Landart idazlearekin batera, « Gazteluko mutxurdinak » deitu obra idatzi du, 1986an. Halaber, 1984tik lekora, Euskal Antzerki Taldeen Biltzarrea elkarteko lehendakaria izan da hamabi urtez.\nAntzerki jokalari izan da ere Erramun Bachoc soziolinguistak sortu zuen « Euskaraz bizi », euskararen ikasteko multimedia metodoan. Halaber, zazpi urtez, Ipar Euskal Herriko AEK federazioarentzat, Baionako eta Hiriburuko gau eskoletan euskararen irakasle izan da. Hainbat itzulpen lan egin du (frantsesa-euskara) anitz alorretan, besteak beste « Kometa » deitu haur aldizkariarentzat. Urte haietan, lehenik Radio Adour Navarre irratian, eta gero Gure Irratian, literaturaren inguruko euskal emankizunak egin ditu, eta bere ahotsa kultura ekoizpen ezberdinetan entzun izan da.\nLanbide bezala, hamazazpi urteetan hasirik, Baionan egon da hamar urtez, nazioarteko komertzio enpresa batean. 1991tik 1997a arte, Baionako Industria eta Merkataritza Ganbaran, « informazio-komunikazio » zerbitzuetan lan egin du, eta euskararen presentzia sarrarazi du erakunde horretan, hainbat euskarri eta bideo berezietan, hala nola komunikabideetako euskarri edo gidaliburuetan, eta « Euskaldunak eta Amerikak » ekoiztu erakusketan.\nUrte haietan, erabakitzen du, bere lana segituz, euskal ikasketen egitea, Baionako Fakultatean (Pabeko eta Aturri lurraldeetako Unibertsitatea). Euskal ikasketen lizentzia eskuratzen du, eta ondotik Master 1 diploma, ikerketa lan bat hasiz izenburu honekin : « Txorien adierazgarria euskal ohizko kantuen amodiozko gaietan (1857-1967) ». Gai honen inguruan, eta orokorkiago euskal kulturaz, hainbat mintzaldi egin du, nola Ipar, hala Hegoaldean, baita ere Euskal Herritik kanpo.\nBerrikiago, hiru ikusgarrietan parte hartzen du : « Xalbador, bat-bateko mirakulua » disko eta ikuskizunetan, Xabier Amuriza bertsulariarekin batera (1999), « Iratzeder, olerkiz olerki » ikusgarrian (2003), halaber Daniel Landartek moldatu « Etxea eta etxekoak » irakurketa musikatuan (2017).\n1990ean, Iparraldeko Euskal kultur erakundearen sortzailetarik izan da, eta administratzaile egon da zazpi urtez, besteak beste diruzain gisa. 1997an, 37 urte dituelarik, EKEko zuzendari izendatua izan da eta 24 urtez, 2021a arte, lanpostu hori atxiki du. Bere lantalde profesionalarekin, jatsiarrak sortu eta bultzatu ditu hainbat ekimen, hala nola euskal kantuaz eta musikaz asmatu « Kantuketan » deitu egitasmo zabala, ondotik « Batekmila », « Hogei’ta » edo ahozko euskal ondareaz egin « Eleketa » programak, ahantzi gabe multimedia erakusketen ekoizpena (azkenik « Soka » erakusketa – 2015), mugazgaindiko harremanen garapena, elkartekiko arartekolaritza eta kultura-arte trukaketak, Euskal Herrian eta munduan gaindi.\n1 MB-278 Hazparneko galarrotsak 1985-05-11 0:15:17 Hazparne Maite Barnetche\n2 ARRAGOA-9 Pantxoa Etchegoin: Euskal kultur erakundea eta antzerkia 2007-10-12 0:08:02 Uztaritze Eugenio Arozena\n3 Euskalkiak-eus-1 Euskalkiak.eus: Pantxoa Etchegoin 2016-01-30 0:09:13 Uztaritze Koldo Zuazo


2019ko abenduaren 10eko Hezkuntza sailburuaren aginduaren bitartez, 2020-2022 aldian egin beharreko oinarrizko ikerketako eta/edo ikerketa aplikatuko proiektuak egiteko laguntzak eta 2020-2021 aldirako Unibertsitatea-Enpresa ekintzetarako aurreikusitako funtsen kargura ikerketa eta berrikuntza teknologikorako laguntzak emateko deialdia egin zen.\nAipaturiko Aginduak, hamargarren artikuluan, honako hau esaten du:\nAgindu horren 7. artikuluaren arabera, Ikerketa Zuzendaritza da laguntzak kudeatzen dituen organoa; organo horretako langileen artean izandako aldaketak aintzat harturik,\nArtikulu bakarra.– 2020-2022 aldian egin beharreko oinarrizko ikerketako eta/edo ikerketa aplikatuko proiektuak egiteko laguntzak eta 2020-2021 aldirako Unibertsitatea-Enpresa ekintzetarako aurreikusitako funtsen kargura ikerketa eta berrikuntza teknologikorako laguntzak emateko deialdiko Hautaketa Batzordeko kide ondorengo pertsona hauek izendatzea:\n– Amaia Esquisabel Alegría, Ikerketa zuzendaria.\n– Miren Artaraz Miñón, Unibertsitate Politika eta Koordinazio zuzendaria.\n– Mikel Rivero González, Ikerketa Zuzendaritzako teknikaria.\nAgindu honen kontra aukerako berraztertzeko errekurtsoa aurkez dakioke Hezkuntza sailburuari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera; bestela, administrazioarekiko auzi-errekurtsoa aurkez daiteke Euskal Autonomia Erkidegoko Auzitegi Nagusian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.


3 de Marzo | M-3ko auzipetuek jasotako babesa eskertu dute, epaiketaren atarian\nM-3ko auzipetuek jasotako babesa eskertu dute, epaiketaren atarian\nBERRIA.- Gaur eguerdian epaituko dituzte 2006an martxoaren 3ko biktimen omenez eginiko manifestazioan atxilotutako hiru pertsonak\nHerrizaingo Saileko buru Rodolfo Aresi salaketak baztertzeko eskatu diote Gaur epaituko dituzte Arabako Lurralde Auzitegian 2006ko martxoaren 3ko manifestazioan atxilotutako hiru kideak. Urtero egiten da manifestazioa 1976an Espainiako Poliziak Gasteizen hil zituen bost langileak omentzeko, eta manifestazioan parte hartzen ari ziren atxilotuak. Manifestazioaren aurrean zeuden Josu Ormaetxeari, Andoni Txaskori eta Aitor Fernandez de Ortegari, hurrenez hurren, 18, 26 eta 30 hilabeteko espetxe zigorrak eskatzen dizkiete. Martxoak 3 elkarteko bozeramailea da Txasko.\nHasiera batean, Roberto Sainz eta Igor Angulo kartzelan hil berri ziren presoen argazkiak eramateagatik «terrorismoa gorestea» egotzi zieten hirurei. Hala ere, Espainiako Auzitegi Nazionalak salaketa hura artxibatu egin zuen. Gaurko epaiketan «polizien aginduei men ez egitea eta autoritateari erasotzea» leporatzen diete.\nEpaiketaren atarian hiru auzipetuek jasotako babesa eskertu dute. Elkartasun mezu asko heldu zaizkielako «pozik» daude, baina, era berean, epaileak hartuko duen erabakiaren zain «kezkatuta» daudela onartu dute. Ondoren, Martxoak 3 elkarteko kideek agiri bat irakurri dute. Bertan, Rodolfo Ares Herrizaingo Saileko buruari eskaera egin diote: «Batetik, salaketak bertan behera uztea, eta, bestetik, Ertzaintzak izan zuen jarrera erasokorrarengatik ardura polizial eta politikoak zuritzea».\nArabako Biltzar Nagusietan agiri horrekin bat egin dute Ezker Abertzaleak, Aralarrek eta Eusko Alkartasunak. LAB, ELA, EILAS eta ESK sindikatuek ere adierazpena berretsi dute.\nAuzipetuek 1976ko martxoaren 3ko hildakoen omenezko eskulturaren parean egin dute agerraldia. Bertan azpimarratu dute Ertzaintzak manifestazioa eteteko zuen arrazoia, «terrorismoa goratzen» ari zirelako bertan behera utzi zuela Auzitegi Nazionalak. Ondorioz, Ertzaintzak izandako jarrera ezin dela zuritu uste dute. Are gehiago,ertzainen jarrera «martxoaren 3ko izpirituaren eta Gasteizko langileriaren aurkako eraso zuzena» izan zela dio Martxoak 3 elkarteak.\nAuzipetuei egozten zaizkien delituak «faltsukeriaz betetako» Ertzaintzaren txostenetan oinarrituta daudela salatu dute. Martxoak 3 elkarteak Arartekoan salatu zuen ertzainek manifestazioan izandako jarrera: «Ez genuen inolako bortizkeriarik erabili. Ertzainak izan ziren abisurik eman gabe gure gainera bota, jo eta ostikatu gintuztenak». Arartekoak auzia konpontzeko informazioa eskatu zion orduan Herrizaingo Saileko buru zen Javier Balzari. Arartekoak, baina, ezin izan zituen gertakariak behar bezala aztertu. Herrizaingo Sailak «nahikoa informazio» ez ziela eman argudiatu zuen erakundeak.\nMartxoak 3 elkarteak auzipetuei elkartasuna adierazteko manifestazioa deitu du gaur goizerako. 11:00etan Zaramagan San Frantzisko eliza ataritik epaitegietaraino egingo dute manifestazioa. Behin epaiketa hasten denean, 12:30 inguruan, ELA, LAB, EILAS eta ESK sindikatuek elkarretaratzera deitu dute Justizia Jauregiaren parean.\n7 July, 2009 adminBerriakOhar bat erantsi\nMartxoak 3 Elkarteko hiru kide epaituko dituzte gaur, 2006ko gertaerak direla-eta3 de Marzo; Víctimas excluidas


Obra-xeheko lizentzia (Proiektuarekin)\nObra-xeheko lizentzia (Proiektuarekin). (PDF 103kB)\nZer da: Adierazpen mailako baimen administratiboa da. Honen bidez eraikuntza-elementuei zuzendutako eraikinen eta instalazioen eraberritzeak eta zaintzak ahalbidetzen dira. Ez dira egituraren edo diseinu arkitektonikoaren gainekoak. Inolaz ere ez dute eragingo bolumenean edo erabileran.\nObrez arduratzen diren teknikarien izendapena.\nOnetsitako proiektu teknikoa, paperezko kopia aurkeztuko da (obren tamaina kontuan izanik, ez da beharrezkoa izango oniritzia).\nEpe barnean ez erantzutearen ondorioa: positiboa, hirigintza- edo lurralde-antolamenduarekin bat ez etortzea gertatu ezean, edo aurrefabrikaturiko etxeak edo antzeko instalazioak finkatzeko eskatu ezean.\nEskatzaileari ebazpenaren berri ematea.\nEstaldura eraberritzeko obrak izapide honetan sartzen dira, lokal komertzialak merkataritza jarduerarako gaitzeko eraberritzeko obrak bezalaxe.\nBide publikoa aldamioekin, karga-jasogailuekin edo materialen gordailuekin okupatzea beharrezkoa balitz, baimen independentea eskatu beharko da (ikus 3.18 Bide Publikoa okupatzeko lizentzia. edukiontziak (PDF 96kB) izeneko izapidea)\n2/2006 Legea, Euskal Autonomia Erkidegoko Lurzoru eta Hirigintzari buruzkoa. (Art. 207 y siguientes)


Musika-zuziak | Kultura | Berria\nNoiz sortua: 2019-04-28 00:30:00\nKatedralak hilezkortasun sentsazioa sorrarazteko diseinatuak daude, baina horixe da guztia, sentsazio bat. Notre Damek sutan zirauen bitartean paristarrek, naturaltasunez, hilezkorra zela uste zuten horri dolu-kantuak eskaini zizkioten. Horixe baitu musikak, une eta emozio guztietarako eztigarria dela, bizitza igarokor honetan betiereko eskura dugun heldulekua.\nHelduleku horretatik eskuek irrist egin liezazkigukete, ordea. Mugikorreko pantailan hamaika pertsona, euren aurpegiak sugarrez argituak, kantuan ikusten nituen bitartean ezinegon batek inbaditu ninduen: eta musika ere hilkorra balitz? Beti izan dut ziur musika nirekin izango dudala azken liparreraino. Ezinezkoa zait egun bakar bat melodiarik gabe irudikatzea. Datorren etorkizun iluna argitzen duten lastargiak dira niretzat kantuak. Nahiz eta batzuk itzaltzen joan, beste batzuek beti pizturik diraute, unerik zailenetan gu erreskatatzeko. Musika-zuziak infinituak iruditu izan zaizkit beti, edo hori uste nuen, XIII. mendeko sinbolo betierekoa sutan ikusi nuen arte. Orduan neure burua larritzen hasi zen, eta ordura arte pentsatzera ere ausartzen ez nintzen galdera planteatu zidan: ziur al zaude zure musikarekiko pasioa betierekoa dela? Betiere iraun al dezake zerbaitek?\nPasioa muturreko emozio bezala ulertu ohi dugu, baina argi dago muturreko emozioek energia andana eskatzen dutela, adikzio moduko bat baitira, une oro zerbait muturrekoagoaren bila. Musikari dagokionez, oilo ipurdi etengabean bizi nahiko nuke, geroz eta iragankorragoa den mundu honetan. Oraingoz, beti azaltzen da merezi duen diskoren bat, hotzikara eragiten didan abestiren bat. Haatik, beldurrak hor dirau, emozioen pasioa, sufrimenduaren pasio atsekabegarri bihur daitekeen eguna edozein momentutan irits litekeela dion ikara anker hori.


Irekia Eusko Jaurlaritza - Gobierno Vasco :: Osasun alarmari buruzko irizpideak Ertzaintzan eta udaltzaingoetan. 06 Berrikusketa (2020/05/04)\nJanari dendak, gozoki-dendak eta gozotegiak barne, edari dendak, farmaziak, osasun- zerbitzuak beren osotasunean, optikak, ortopediak, higiene-produktuen dendak, prentsa eta paper dendak, gasolindegiak, estankoak, teknologiako eta telekomunikazioetako produktuen dendak, etxeko animalientzat janaria saltzen dutenak, Internet, telefono edo posta bidezko merkataritza-dendak, tindategiak, arropa-garbitegiak eta albaitaritza- klinikak, ibilgailuak alokatzeko enpresak, banku-erakundeak, notarioak, aholkularitzak eta aseguru-erakundeak, abokatu-bulegoak, gestoriak eta finken administrazioko bulegoak. Horiez gain, txikizkako merkataritza-lokalak eta zerbitzuak ematekoak ere irekita egon daitezke, baina bi horiek deseskalatze-prozesuko 0 fasean ezarritakoaren arabera.\nPremia-premiazko produktuak kalez kale saldu ahal dira, baldin eta udalak emandako gaikuntza-ziurtagiria baldin badaukate. Osasun Agintaritzak ezarritako higiene- eta osasun- neurriak errespetatu beharko dira. Ordutegia mugatuta egongo da: 8:00etatik 15:00ak arte.\nEzin da hileta-kultu erlijiosorik egin, ezta hileta-zeremonia zibilik ere. Baimenduta dago hildakoa lurperatzea edo errausteko agurra egitea, baina gehienez ere hiru senide edo hurbileko pertsona egon ahal izango dira, eta, hala badagokio, hildakoak agurtzeko hileta- errituez arduratzen den kasuan-kasuko kultu-zerbitzaria edo horren antzekoa ere. Edonola ere, bertaratutakoek beren artean beti metro bateko edo bi metroko distantzia gorde beharko dute.\n9. Baratzetako edota negutegietako lanak eta haien antzekoak.\n11. Nekazaritzako elikagaien establezimenduak eta kooperatibak.\n12. Hotelak, apartahotelak, landa-etxeak, turismo-ostatuak eta kanpinak irekitzea.\nElikagaiak, produktu farmazeutikoak eta behar-beharrezkoak direnak erosteko eta, ezarritako baldintzen arabera, deseskalatze-prozesuko 0 Fasean baimendutakoak ere bai (esaterako, txikizkako merkataritza-lokaletara, ile-apaindegietara joateko,etab.)\nOsasun zentro, zerbitzu eta establezimenduetara\nLantokira joateko, lan egitera edo jarduera profesionala edo enpresariala\nAdinekoei, adingabeei, mendekoei, desgaitasuna duten pertsonei edo bereziki ahulak diren pertsonei laguntzeko eta zaintza\nFinantza-entitateetara, aseguru-entitateetara, notaritzetara, abokatuengana, gestorietara edo finken administrazioko bulegoetara\nAntzeko beste jarduera batzuk\nJoan-etorri horiek, oinez egiten direnean, banaka egin beharko dira, salbu eta desgaitasuna duten eta, horren ondorioz, portaera aldaketak izaten dituzten pertsonei (esaterako, autismoarekin edo jokabide disruptiboekin lotutako gaixotasunak), adingabeei edo adinekoei laguntzeko bada, edo bestelako arrazoi justifikatu batengatik bada .\n3. Aire zabalean egiten den jarduera fisiko ez profesionalaren erregulazioa (paseoak eta banakako kirola).\n14 urtetik gorakoa\nEgunean behin, ezarritako ordutegi-tarteen Ez dago denbora mugarik.\nEdozein bide edo esparru publikotan, natur-eremu eta berdeguneetan ere bai, ezarritako mugak\nEzin da kirol instalazio itxietan\nJarduera fisikoa egitera joateko ezin da motordun ibilgailurik edo garraiobide publikorik\nBi pertsona elkarrekin atera ahal dira, elkarrekin bizi badira eta gehienez ere ohiko bizilekutik kilometro bateko radioan ibili ahal izango\nBanaka egin behar da, salbu eta lagunduta joatea behar-beharrezkoa bada, eta norbera bizi den udalerriaren\nBai, lehiazkoa ez den kirol-jarduera\nArau orokor gisa, jarduera horietan pertsonen arteko gutxienez 2 metroko tartea gordeko\nSalbuespenez, osasun-arrazoiengatik eta kontziliazio-arrazoiengatik egin ahal izango da jarduera fisikoa ezarritako ordu-tarteetatik\n000 biztanletik beherako udalerrietan ez da ordu-tarterik ezarriko eta aipatutako jarduera guztiak egin ahal izango dira 06:00etatik 23:00etara.\nKirolari profesionalek entrenamenduak egin ahal izango dituzte, banaka, aire zabalean eta bizi diren probintziako mugen barruan. Entrenamenduen iraupena eta ordutegia, kirolerako sasoi fisikoa mantentzeko beharrezkoa dena izango\nAurreko paragrafoaren barruan sartzen ez diren kirolari federatuek entrenamenduak egin ahal izango dituzte banaka, aire zabalean, egunean bi aldiz, 6:00etatik 10:00etara bitartean eta 20:00etatik 23:00etara bitartean eta bizi diren udalerriko mugen barruan. Kirolari federatuak direla egiaztatzeko kasuan kasuko federazioak emandako kirol-lizentzia erabili ahal izango\n4. Osasun-arazoak dituzten pertsonak atera ahal dira etxetik ezarritako ordutegietatik kanpo?\n5. Azalera handiko saltokietara edo horien antzekoetara erosketak egitera joatea baimenduta dago?\nElikagaiak edo baimendutako produktuak erostera joateko, ahalik eta joan-etorri gutxien egin behar dira, eta hurbileneko tokietara joan behar da. Azalera handiko saltokietara edo horien antzekoetara joan ahal da, bakoitza bizi den udalerritik hurbil badago.\n6. Mendekotasuna duten familiartekoak bisitatu al daitezke?\nBai, laguntzeko eta zaintzeko.\n7. Mendekotasuna daukan pertsona bat naiz. Arreta ematen didan pertsona etorri ahal izango da?\nBai, baimendutako ezinbesteko zerbitzuetako bat da\n8. Adingabeen zaintza aldatzeko mugitu al naiteke?\n9.Utzi al ditzaket seme-alabak normalean zaintzen dituen pertsonaren kargura lanera joan behar badut?\nBai, adingabeak edo mendekoak zaintzea dela ulertzen da\n10. Haurrak parkera eraman ditzaket?\n11. Jaitsi al daiteke zaborra kalera?\n12.Maskota kalera atera dezaket?\nBai, banaka edo 14 urtetik beherakoek lagunduta, behar beste denboraz eta bizilekutik hurbil.\n14. Zeintzuk dira, lurreko garraioan, ibilgailuetan joan ahal izateko baldintzak?\n15. Joan al naiteke familiarteko baten bila aireportura, geltokira...?\n16. Irten al daiteke kontratu bat, agiri bat edo antzeko zerbait sinatzera?\n17. Pakete-banatzaileek zirkulatu al dezakete euren lana egiteko?\n18. Joan al daiteke odola ematera?\n19. Joan al daiteke bigarren bizilekura?\n20. Etxe-aldaketako garraioak.\n21. IAT iraungita daukan ibilgailu batekin zirkulatu ahal da.\n22.Baserrietan edo landa-eremuetan dauden animaliei jaten emateko joan-etorriak egin daitezke?\n23. Ordezkaritza sindikaleko eta patronaleko jarduerak egiten dituzten pertsonek zirkulatu dezakete eta joan-etorriak egin?


Ostiralean abiatuko da 47. Musikaste, Errenterian | Kultura | Berria\nOstiralean abiatuko da 47. Musikaste, Errenterian\nMaiatzaren 17tik 25era, hamar kontzertu eskainiko ditu musika klasikoaren jaialdiak. Joaquin Ojinaga ekarriko dute gogora, haren jaiotzaren hirugarren mendeurrenean.\n47. Musikasteren aurkezpena, gaur goizean, Errenterian. Jon Urbe / Foku\n2019ko maiatzak 13 13:11\nEresbil Musikaren Euskal Artxiboaren "erakusleiho handiena" bihurtu da Musikaste, Bingen Zupiria Eusko Jaurlaritzako Kultura eta Hizkuntza Politika sailburuaren esanetan. Hala adierazi du, gaur goizean, jaialdiaren 47. aldiaren aurkezpenean. Musikastek eta bai Eresbilek "euskal musika sistemari" egiten dioten ekarpena azpimarratu du, eta ildo beretik jo dute agerraldian izandako gainontzeko ordezkariek ere: Julen Mendoza Errenteriako alkateak, Mikel Diez Gipuzkoako Foru Aldundiko kultura zuzendariak, Jon Bagues Eresbileko zuzendariak eta Andoni Sierrak Andre Mari Abesbatzako zuzendariak.\nDenera, hamar emanaldi izango dira aurten Musikasten, eta horietatik sei bizirik dauden egileenak izango direla nabarmendu du Baguesek, konpositore garaikideen lana sustatzeko asmoari jarraituta. Horrekin batera, aurreratu du emakume konpositoreen berreskurapenean lanean jarraitzen dutela, eta kontzertu ia guztietan, gutxienez, emakumezko konpositore baten obra bat entzun ahal izango dela aurten. Jaialdiak "Bizkaiko kolorea" hartuko duela ere aipatu du; Joaquin Ojinaga bilbotarra ekarriko dutelako gogora — Khantoria taldeak egingo du, maiatzaren 19an eskainiko duen kontzertuan—, eta Bilboko Orkestra Sinfonikoak eskainiko duelako amaierako kontzertua, konpositore bizkaitarren obrekin.\nEnsemble Kuraia taldearen ganbera kontzertuarekin abiatuko da jaialdia ostiralean. Asteburuan izango dira hurrengo hitzorduak, eta astelehenetik asteazkenera kontzertu didaktikoentzako tartea hartu ostean, hilaren 23an, ostegunez, izango dira hurrengo emanaldiak. Koruen eguna maiatzaren 24an izango da, eta lau gonbidatu hartuko ditu aurten: Nayade abesbatza, Landarbaso abesbatza, Kalakan taldea eta Virgen de la paz korua.\nEresbilen zein Musikasteren sortzaile, maiatzaren 1ean zendu zen Jose Luis Ansorena musikologo eta konpositorea, eta aurten bereziki hari eskainitako jaialdia izango dela aipatu du Baguesek.


About: Euskalduna Andoaindarra Kirol Elkartea\nEuskalduna Andoaindarra K.E. 1923ko maiatzaren 28an Andoainen sortutako kirol elkartea da. Lehen lehendakaria Ramon Ganzarain izan zen. 1997-1998 denboraldian elkartearen 75. urteurrena ospatu zen. Gaur egun futboleko hamabi talde ditu; halaber, saskibaloiko taldea. 1928tik 1943ra taldea desagertu zen. Euskaldunaren egungo lehenengo ekipazioa urdin kolorekoa da; bigarrena, gorria. Instalazioak Andoaingo Sorabillako Ubitarten daude.\nEuskalduna Andoaindarra K.E. 1923ko maiatzaren 28an Andoainen sortutako kirol elkartea da. Lehen lehendakaria Ramon Ganzarain izan zen. 1997-1998 denboraldian elkartearen 75. urteurrena ospatu zen. Gaur egun futboleko hamabi talde ditu; halaber, saskibaloiko taldea. 1928tik 1943ra taldea desagertu zen. Euskaldunaren egungo lehenengo ekipazioa urdin kolorekoa da; bigarrena, gorria. Instalazioak Andoaingo Sorabillako Ubitarten daude. (eu)\nEuskalduna Andoaindarra Kirol Elkartea (eu)\nwikidata:Euskalduna Andoaindarra Kirol Elkartea\ndbpedia-wikidata:Euskalduna Andoaindarra Kirol Elkartea


ULMA Architectural Solutions Archivos - Page 2 of 9 - ULMA\nULMA> Albisteak> ULMA Architectural Solutions> Página 2\nULMA Architectural Solutions\t2017-12-09\nEzagutu ezazu ULMA Fatxaden Showrooma Tabakaleran, Donostian\nULMA Fatxada Aireztatuak Basque Living gunean ikus daitezke, zeinetan dagoeneko 23 enpresa batzen diren. Donostiako eraikin entzutetsu honen gunean showroom bat instalatu da, eta bertan ULMAk bere akaberetako batzuk ditu erakusgai. Bertan ULMA Architectural Solutions-ek garatutako testura desberdinak ikusi eta ukitu daitezke, Creaktive bere gamarik desberdinenaren etengabeko garapenaren barruan, non pertsonalizazio aukerak ugariak diren proiektu bakoitzean. Vanguard gamaren kolore eta […]\nDrainatze sistema oso baten 600 metro lineal baino gehiago instalatu dira Kantabriako ospitale berrituaren inguruneko urbanizazioan. Kantabrian erreferentea den ospitale honen handitze eta hobekuntza lanak egin dira eta ULMA Architectural Solutionsek parte hartu du proiektu horretan, bere drainatze sistemetako bat ospitale kanpoko urbanizazioan instalatuz. Altuera desberdinetako kanalak eta hainbat sareta jarri dira, gune bakoitzeko eskaerei soluziorik hoberena eskainiz. Aukeratutako sistema MULTIV+ 200 modeloko […]\nULMA Architectural Solutions\t2017-10-27\nULMA Architectural Solutionsek Fatxada Aireztatuko bere panelak aurkeztu ditu Irlandan, herrialdean bere banatzaile berria den Elementalekin batera. Urriaren 6an eta 7an Irlandako hiriburuan erakusketa bat egin zen non arkitektoak eta eraikuntzako materialaren hornitzaileak urtero elkartzen diren. Jardunaldia arrakastatsua izaten da guztiz eta azken lau urtean bere edukiera bikoiztu du. Bertan hartu du parte Elementalek, Irlandan ULMA Architectural Solutionsen banatzaile […]\nULMA Architectural Solutions\t2017-10-17\nValladolideko eraikin entzutetsu hau guztiz berritu da, eta ULMA hartu du kontuan bere drainatze sistemarako. Val merkatua burdinazko arkitekturaren adibide bat da, Valladoliden kokatua. Hirian dagoen merkaturik zaharrena da eta 1878 eta 1882 urteen artean eraiki zen. Aurrera eraman da bere azken birmoldaketa garrantzitsua, bi urte iraun duena, eta horretarako 11 milioi euro inbertitu dira. […]


Azkoitiko San Jose egoitzako eskubide urraketen beste kapitulu bat - Azkoitia - Maxixatzen.eus\nAzkoitiko San Jose egoitzako eskubide urraketen beste kapitulu bat\nNahira Alberdi Alberdi 2022-06-01 09:00\nSan Jose egoitzan bederatzi urte eta erdian lanean aritu den Nahira Alberdik gutuna bidali du Maxixatzenen erredakziora, San Jose egoitzako langileen "lan baldintza larriak" salatzeko. Hark adierazi duenez, amatasun-bajan egon da iazko urriaz geroztik, eta orain ez diote kontraturik berritu.\nArgi dago Azkoitiko San Jose egoitza zeresan handia ari dela ematen azken urte hauetan, eta ez hain zuzen ere bere funtzionamendu eta zerbitzu txukunagatik. Alderantziz, bertako egoiliar, horien senide eta egoitzan lanean aritzen diren langileen kexengatik. Hala ere, deigarriena da egoera onartezin horri benetako irtenbidea aurkitzeko Azkoitiko Udal Gobernuak eta Gipuzkoako Foru Aldundiak azaldu duten utzikeria eta interes eza.\nApirilean, San Jose egoitzako arduradunek hartutako erabaki batzuk, berriro ere, zer esan handia eman dute herrian, horien eraginez bertako bost langile gutxienez kalean gelditu baigara. Horren ondorioz, kalean bolo-bolo dabiltza gai horri buruzko zenbait kontu eta bertsio oker. Neurri horiek direla-eta, ni, lehen pertsonan, kaltetua izan naizenez, idatzi honen bitartez azkoitiarroi adierazpen batzuk egitea pentsatu dut, jakin dezazuen benetan zer gertatu den nire kasuan. Gaiari buruz dabiltzan bertsio interesatuak eta erdi-egiak behingoz alde batera utzi, eta, bide batez, egoitzako langileen lan baldintza larriak salatzeko.\nSan Jose egoitzan lanean aritu naizen bederatzi urte eta erdietan, hamasei kontratu egin dizkidate niri, iazko urrian amatasun-baja hartu nuen arte, horietako bat hiru egunekoa zelarik. Amatasun-bajan nengoen bitartean, abenduaren 31n, momentu hartan nuen urtebeteko kontratua bukatu eta kalean geratu nintzen. Hori zela eta, zuzendariarekin harremanetan jarri nintzen beraien asmoak zein ziren jakiteko. Erantzuna honakoa izan zen: momentu horretan amatasun-bajan egonik, ezin zidatela kontratu bat egin, baina lasai egoteko, gero ere lan faltarik ez nuela izango eta. Urtarrilaren 18an, zuzendariarekin jarri nintzen harremanetan berriz. Arazo pertsonalak nituela eta, otsailaren 21ean amatasun-baja amaitzen zitzaidanez, segidan kontratua egin beharrean, kontratu berria egiteko apirilaren 1era arte itxaron zezan eskatu nion. Ez zidan inolako eragozpenik jarri, eta lasai egoteko esan zidan, nik eskatuta bezala egingo genuela eta. Izan ere, beti entzun izan dut egoitzako arduradunek berriro ere bertara lanera bueltatzeko ni gogoan izango nindutela. Hori horrela, ez nuen inolaz ere zalantzan jarri, nire baja amaitu ondoren, egoitzara itzuliko nintzela apirilaren hasieran nire lanarekin jarraitu ahal izateko. Bitarte horretan, martxoaren 16an, egoitzako zuzendaria nirekin jarri zen harremanetan, lanera itzultzeko nuen prestutasunaz galdetzeko, horrela bazen lan egutegia prestatzen hasiko zirela eta. Nire izena kontuan hartzeko erantzun nion, apirilaren 1ean lanean hasteko asmoa bainuen. Lanera itzultzeko eguna hurbiltzen ari zenez, eta ez zidatela deitzen ikusita, berriro berarekin harremanetan jarri nintzen martxoaren 28an; egutegiari buruzko informazioa jasotzeko asmoz, umearen zaintza antolatzeko horretan oinarritu beharra nuen. Oraingoan erantzuna bestelakoa izan zen: "Berri txarrak daude, eta momentuan ezin dizugu kontratu berririk egin" esan zidaten. Besterik gabe, ni harrituta geratu nintzen; izan ere, ez nuen inolaz ere horrelako erantzunik espero, eta are gutxiago berarekin hamabi egun lehenago izan nuen elkarrizketa eta gero. Dena den, kontu horiek telefonoz hitz egitekoak ez zirela eta, apirilaren 7an berarekin hitz egitera joateko esan zidan. Eman zidan azalpen bakarra honakoa izan zen: Lan Erreforma berria zela eta, beste langile batzuei kontratu mugagabea egitera derrigortuta zeuden, eta antza, niretzat lanik gabe geratu ziren. Aurreikusita zuten kupoa bete eta gero, enpresak kontratu mugagabe gehiago ez egitea erabaki zuen.\nEta hori nolatan? Ariko zarete galdetzen. Kontuan izan behar da, 2021eko Lan Erreformak, enpleguaren egonkortasuna bermatzeko eta lan merkatuko premiazko neurri batzuk erregulatzeko, hainbat neurri jaso zituela. Horien artean, 2022ko martxoaren 30ean jarri zen martxan aldi baterakotasuneko kontratuekin bukatu eta behin-betiko kontratua egitera derrigortzen zuen neurria. Hitz gutxitan esanda, nire kasuan, amatasun-bajan nengoen bitartean enpresarekin nuen kontratua amaitu izana aprobetxatu dute kontratu mugagabe bat saihesteko. Horixe da emakumea izatearen beste pribilegio bat: lanean ari zaren bitartean, umea izateagatik ondoren lanik gabe geratzearen saria jasotzea. Gero, hori bezalako gertaeren erantzukizun zuzena duten erakundeetako politikari arduragabeek esango dute emakumeen berdintasunagatik eta eskubideengatik tinko eta atsedenik gabe ari direla lanean, eta bestalde, Pertsona helburu eslogana behin eta berriro errepikatuko dute. Benetan, ez duzue lotsa apurrik!\nAzken aste hauetan hori guztia buruan bueltaka dudala, egoitza kudeatzen duen enpresari egingo nizkiokeen hainbat eta hainbat galderari ezin erantzunda nabil: hau al da hainbeste urtean hutsegiterik egin gabe bere bokaziozko lanean aritu den pertsona batek merezi duen ordaina? Zer axola dizue zuei azken bederatzi urte eta erdi hauetan lan baldintza kaskarrenetan egindako lan arduratsuak eta nekagarriak? Zer axola dizue zuei nik aurrerantzean nire behar ekonomikoei aurre egiteko horko soldatarekin kontatu izanak, eta are gehiago, jaioberriaren etorrerarekin? Nire kontratu mugagabea ekidinez aurreratuko dituzuen diru-sosak garrantzitsuagoak al dira zuentzat, nik nire esperientziarekin egoitzan egin dezakedan ekarpena baino? Zergatik jarri dituzue beti zuen negozioaren etekinak egoiliarren eta langileen bizi baldintzen aurretik? Azken finean, zer axola dizue tratu umiliagarria jasaten duten eta lanerako objektu soilak direla uste duzuen langileen bizitzek eta horien premiek? Eta amaitzeko, zer esanahi dute zuentzat duintasuna eta gizatasuna hitzek?\nBost urte dira Gipuzkoako adinekoen etxeetako lan gatazka hasi zela, eta hor dirau, oraindik ez baitzaio inolako irtenbiderik eman, Gipuzkoako Foru Aldundiaren eta patronalaren borondate falta tarteko. Horren ondorioz, Azkoitiko adinekoen egoitzako egoera ere jasanezina bihurtu da, eta hona hemen baieztapen hori argudiatzeko hainbat arrazoi: langile askok %60ko lan jarduna dute; urtebete osoan, erizain baten lanpostua bete gabe eduki dute, beste erizainek haren lana betetzeko ordu gehiago sartu behar izan dituztenean; gauero, bi langile egoten dira bakarrik, egoitzako hiru solairuetan sakabanatuta dauden 80 erabiltzaile inguru artatzeko; langile berri bat baino gehiagok eta lehendik lanean ari ziren beste batzuk uko egin diote lanari, lan baldintza horietan lan egiteko prest ez zeudelako; lanetik atera eta berriz hara sartzeko legez gutxienez hamabi ordu igaro behar badute ere, langile batzuk 22:00etan irten eta hurrengo eguneko 08:00etan sartzen dira; askotan falta izan da eguneroko lanetarako behar den ezinbesteko materiala; langile bakoitzari uniforme bakarra ematen diote urtean, batzuk beraien lan jardun motagatik gutxienez hiru behar dituztenean; ordutegiak jasangaitzak dira, eta abar.\nKontuan hartu behar da, zaintzen direnak zein zaintzaileak pertsonak direla. Azken horiek emozionalki ondo egon behar dute, lana modu egokian egin eta egoiliarrak duintasunez zaintzeko. Lan baldintza kaskarrek langileen abandonu sentsazioa ahalbidetzen dute, eta hori guztiz jasangaitza bilakatzen da. Gaur egun, jendeak ez du adineko egoitzetan lan egin nahi, eta horregatik, lan nekeza bihurtu da bertako ordezkapenak egiteko langileak topatzea. Langileei lanean eusteko arazoekin dabiltzan bitartean, lehen bertan jardundako esperientziadun langile batzuk kalean utzi gaituzte. Gure ordez, eskarmentu gutxiagoko langile batzuk hartu dituzte, eta horrek beste arazo bat dakar: langile berri horiei lehendik daudenek irakatsi behar diete, eta lehen langileak ez baziren iristen lanak behar bezala egitera, nola ailegatu behar dute orain egoiliarrak behar bezala artatzera? Bestalde, egoiliarrak ez dira eroso sentitzen langile aldaketa etengabeekin, beraientzat ere ez baita atsegina beti aurpegi desberdinak ikustea. Eguneroko elkarbizitza estu horren ondorioz, familia handi bat osatzea lortu dugu egoiliarrek eta langileok; inoiz ez da izaten erraza familia bat haustea.\nSan Jose egoitzako langileak bizitzen ari direna oso gogorra da, eta beraien lan baldintzek asko dute hobetzeko. Langile falta da bertako arazo ia guztien atzean dagoen arrazoi nagusia. Argi dagoen kontua da, gaur egun dagoen langile kopuruarekin ez dela bermatzen adineko pertsonen eskubideak eta beharrak asetzeko moduko kalitatezko zerbitzua. Zaintzaile eta zaindu beharreko pertsonen proportzioak garbi adierazten digu, zaintza pertsonalizatua egitea bideraezina egiten duen lan gainkarga dagoela; ezarritako ratioak ez datoz bat errealitatearekin. Egoitza kudeatzen duen enpresak beti esan du, gaur egun dagoen langile kopurua ratioen gainetik dagoela, eta pertsonal nahikoarekin kontatzen duela egoitzak. Baieztapen hori, ordea, faltsukeria handi bat da, ez baitu agerian uzten ratio hori 2007an ezarri zela. Gainera, orduko egoera eta oraingoa guztiz desberdinak dira, oraingo lan karga eta betebeharrak gutxienez bikoiztu egin baitira ordukoekin alderatuta.\nNormala da egoiliarren senideak honekin guztiarekin gogaituta egotea, egoitzako zerbitzua batere merkea ez izateaz gain, eskainitako zerbitzu hori ez baita, ezta gutxiagorik ere, aurrez agintzen dieten neurrikoa. Bestalde, ez da ikusten Gipuzkoako Foru Aldundiaren eta Azkoitiko Udal Gobernuaren aldetik kudeaketaren inolako jarraipen seriorik egiten denik. Arduradun nagusia lehena izan arren, Azkoitiko Udalak ere Gizarte Ongizate saila du bere arduradunarekin, eta herritarren bizi-kalitatea hobetzea eta gizarte arazoei irtenbidea aurkitzen laguntzeko helburua dute; udaleko webgunean horrela dio behintzat. Kontua da, beti esaldi ponposoekin agertzen zaizkigula egoera honen konplize diren erakundeak, eta jadanik ez dutela tokirik betidanik entzuten ari garen deklarazio hutsalek: "Zuzendu beharreko hainbat arazo bideratuta edo bideratze bidean daude" edo "Gure aiton-amonen bizi kalitatea bermatzea da gure erronka, beharrezkoak diren zerbitzuak eskainiz eta zahartze aktiboa sustatuz", besteak beste. Benetan, hasi behingoz egiten dituzuen adierazpenak betetzen. Eskertuko dizuegu.\nHorrela sintetizatu daiteke egoitzako gaur egungo zaintza eredua: etekinak azpikontratatutako enpresentzat dira, instituzioek beren ardurei ihes egiten die, eta galtzaileak egoiliarrak, langileak eta orokorrean gizarte osoa dira. Herritar guztiok gure bizitzako azken urteetan merezi dugun zaintza jaso ahal izateko eskubidea defendatu beharra daukagu, eta horretarako, ezinbestekoa dugu egoera hau modu kolektiboan hausnartzea, gu ere adinekoak izango baikara egunen batean.\nLaburbilduz, Azkoitiko San Jose egoitzan egoiliarrak duintasunez zainduak izateko eskubidea urratzen da behin eta berriz, eta arazo hori neurri handi batean konpontzeko, ezinbestekoa da bertako langileek lan baldintza egokiak izatea. Uste dut, badela ordua behingoz egoitzako langileen eskubideak eta lana aitortzeko.


Ekologistak Martxan - Nafarroa: Sustrai Erakuntza: ingurumena epaitegietan\n(Berria egunkaritik hartutako albistea)\nHiru urte egin ditu Sustrai Erakuntza fundazioak lanean: auzitegietan egiten du naturari eragiten dioten proiektuen aurka. Herri mugimenduen eta arlo juridikoaren arteko zubi bat izatea du xede fundazioak.\n«Nahi ez dugun garapen eredu baten biktima gara». Horixe nabarmendu du Martin Zelaiak, Sustrai Erakuntza fundazioko presidenteak. Hiru urteko bidea egin du jada erakunde horrek Nafarroan, «ingurumenari mehatxu egiten dioten proiektuen aurka lanean». Abiadura handiko trenaren eta Castejongo zentral termikoen kontrako mugimenduetan ari ziren hainbat herritarrek bat egin eta gero sortu zen, esparru juridikoan aritzeko. Herritarren eta epaitegien arteko zubi lana egitea du xede.\nOrain arte egindako ibilbidea ontzat eman du Zelaiak. Herritarrek fundazioaren lana eskertzen eta aintzat hartzen dutela uste du. Horri esker, arlo juridikoan ez ezik, esparru teknikoan ere bilakatu dira aholkulari. «Zegoen hutsunea bete nahi izan dugu. Karrikan egin behar da lana, baina epaitegietan ere bai, eta esparru horretan aholku eta laguntza eman nahi izan diegu hainbat proiekturen aurka aritzen diren taldeei».\nZelaiak gogora ekarri ditu Itoizko Koordinakundeko abokatuek Itoizko urtegiaren aurka egin zuten lana eta bidea, eta nabarmendu du eredutzat har daitezkeela. «Indar guztiak bide bakar batean jartzea baino hobe da guztiak jorratzea, lehentasunak ezarriz».\nOrain arteko lanak ingurumenaren esparruan aritzen diren hainbat talderekin eta elkarterekin elkarlanean aritzeko aukera eman die Sustrai Erakuntza fundazioko kideei. «Azken finean, herritarren borrokak piztu dituzten proiektuen artean ere bada harremana». Adibidea jarri du Zelaiak: «Abiadura handiko trenak energia behar du, eta energia hori sortzea da Castejongo zentral termikoen lana; energia hori garraiatzeko, berriz, goi tentsioko lineak egin nahi dituzte».\nAHTa, goi tentsioko lineak, zentral termikoak. Bada Sustrai Erakuntzak esku artean duen bertze auzirik: Orkoiengo biomasa errausteko proiektua, Pirinio inguruan egin nahi dituzten meategiak, Olatzagutian Portlanden fabrikan hondakinak errausteko proiektua... Ingurumenari eragiten dioten proiektuek administrazioaren jokatzeko modu bat islatzen dutela erran du Zelaiak, baina egungo krisiak horretan ere eraginik izan duela erantsi du: «Agintariak konturatu dira baliabide ekonomikoak ez direla amaigabeak, baina bitartean, hamaika proiektu sortu dituzte, inolako mugarik gabe; diru faltak, ziurrenik, hainbat proiektu geldiarazi edo mantsotuko ditu orain; hala ere, agintariok oraindik ere uste dute lurraldea haien esku dagoela, nahi dutena egiteko».\nUste horrek sortu ditu egungo mehatxuak, Zelaiaren arabera. «Proiektu jakin baten aurka egitea bainoago, eredu baten kontra lan egitea da kontua, beraz». Eredu horrek hainbat aurpegi ditu, Sustrai Erakuntzaren ustez.\nAbiadura handiko trena: Informazioa eta txostenak\nProiektuei buruzko informazioa lortzeko eskubidea dute herritarrek, baina eskubide hori gauzatzea zaila izaten da, kasu gehienetan. AHTa da horren adibide, Zelaiaren hitzetan. Auzitara jo du Sustraik egitasmoaz Nafarroako Gobernuak 2008. urtean egin zuen txostena eskuratzeko.\nTrenaren onurei buruzkoa zen txosten hori. Gobernuak eskatu zuen. Eskuratu nahi izan zuen Sustraik, baina gobernuak ukatu zion. 2010ean, Anai Astiz Sustapen kontseilari ohiak aurkeztu zuen Parlamentuan. Astizek berak onartu zuen zaharkituta zegoela. Gobernuak 150.000 euro ordaindu zituen egiteko. Fundazioak ere egin du txosten propioa, Euskal Herriko Unibertsitateko (EHU) hainbat kiderekin batera: zalantzan jartzen du AHTaren bideragarritasuna.\nEpaileen aurrera eraman du proiektua, halaber, Castejon eta Iruñerria arteko eta Iruñerriko zatietako obrek ingurumenean eraginen luketen kalteari buruzko txostenak ez berritzeagatik. Zati horietakoak 2004an onartu zituzten, eta 2009an obrak hasi gabe ziren. Madrilgo Justizia Auzitegi Nagusiaren esku dago gaia.\nEtxabakoitzeko geltokia: Aldatu, erakutsi gabe\nIruñeko Etxabakoitz auzoan dago AHTaren geltoki berria egiteko proiektua. 8.000 etxebizitza eraikitzea aurreikusten dute. Proiektu hori udalez gaindiko sektore plantzat jo du Nafarroako Gobernuak, eta erabaki horren kontra egin dute epaitegietan. Ingurumenarekin lotutako arrazoiak badira, bai eta formarekin lotura dutenak ere. Izan ere, proiektua jendaurrean erakusteko epea amaitu eta gero, nabarmen aldatu da. Aldaketa horiek ez dituzte jendaurrean erakutsi, eta ezin dira alegazioak aurkeztu.\nHorretaz gain, proiektuak bertze hainbat zalantza eta kezka pizten ditu Sustrai Erakuntzako kideen artean: «Ur horniketaz zalantza anitz dago; ura garbitzeko prozesua ere ez dago bermatua, Arazuriko plantak ez baitu gehiago hartzeko gaitasunik. Kutsatutako lurren arazoa ere mahai gainean dago. Inquinasa enpresaren lurrak hartzen ditu proiektuak», azaldu du Zelaiak. Gai horiek guztiak auzitara eraman ditu fundazioak.\nHondakinen plana: Olatzagutiko asmoaren aurka\nNafarroako Justizia Auzitegi Nagusira jo du Sustraik Nafarroako hondakinak kudeatzeko planaren aurka, 3R Konpainiarekin batera. Kudeaketa plan horren arabera, hondakinak errausteko planta egitea zen hasierako asmoa. Azpiegitura horrek hartu behar zuen planaren aurrekontu gehiena. Sustraik argi du hondakinen kudeaketan lehentasunak badirela, eta haien artean dagoela hondakinik ez sortzea, berrerabiltzea eta birziklatzea. Beraz, lehentasun horien arabera banatu beharko litzateke plan osoaren aurrekontua.\nErrauste planta egiteko asmoa bertan behera utzi eta gero, Olatzagutiko Portlanden fabrikan hondakinak erretzeko egitasmoari oniritzia eman dio Nafarroako Gobernuak. Sustrai Erakuntzako kideek argi dute aldaketa horren aurrean kudeaketa plan berria egin beharko litzatekeela, berriz ere jendaurrean erakutsi, eta alegazioak aurkeztu ahal izateko. Gobernuak, ordea, ez du horrelakorik egin. Fundazioak gogora ekarri du fabrika herritik hurbil dela.\nOrkoien eta biomasa: Errauste plantari ezetz\n«Ez gara biomasaren aurka». Horixe argi eta garbi utzi du Martin Zelaiak. «Tamaina txikiko proiektuak eraginkorrak izan daitezke, baina ez da hori Orkoiengo kasua. Enpresa handiek bultzatutako proiektua da. Bertako baso baliabideak baliatuko dituztela diote bultzatzaileek, baina Orkoienek halakorik ez du». Sustraik salatu du proiektu horren asmo bakarra sarera bideratzeko elektrizitatea sortzea baino ez dela.\nProiektuaren arabera, hain zuzen ere, Orkoien eta Ezkabarte artean tentsio linea eraikiko dute, biomasa errauste plantan sortutako elektrizitatea garraiatzeko. Bertako herritarrek ere plataforma sortu dute egitasmo horren kontra. Ez da bakarra: meategien aurka, goi tentsioko linearen kontra edo AHTaren inguruan sortutako taldeen lana nabarmendu du Zelaiak. Lanean jarraitu beharra dagoela erantsi du: karrikan eta bulegoetan; mobilizazioaren bidez, eta auziak epaitegietan salatuz. Horretan jarraituko du Sustrai Erakuntzak.


Aitor ZUBEROGOITIA , Eneko BIDEGAIN, Txema EGAÑA, Ainhoa LARRAÑAGA\nArtikulu honetan, orain arte behinik behin askorik aztertu ez den beste norabidean jarri gura genuke arreta: euskarazko komunikabideek jasotako dirutik, zenbat bueltatzen diote Administrazioari zerga bidez? Zenbat diru inbertitzen dute hedabideok euren inguruan? Zenbat lanpostu sortzen? Zein da gizarte-kohesioari eta hizkuntzaren normalizazioari egiten dioten ekarpena? Zein da, funtsean, euskarazko komunikabideen balio soziala?


beste ekintzak - gaztedi\n2008tik Donosticup nazioarteko futbol txapelketan parte hartzen dugu gazteekin. Honek autoestima, adiskidetasuna, mugak, garbitasuna, autokokontrola… bezalako helburuak ingurune naturalagoan lantzea errazten digu.\nAisialdiko zuzendari eta begiraleek zuzentzen dute. Honako hau tresna egokia da beren astialdian hezkuntza ez formalaren bitartez esku-hartzeko, trebakuntzaren eta prebentzioaren bitartez. Beraien autonomia lortzeko bidean baliabide lagungarria da.\nGazteei esperientzia esanguratsu eta aberasgarri bat eskaintzen dien proposamen bat da. Santio bideko hainbat etapa egiten dira 10 gaztez osaturiko talde txikietan, begiraleez eta terapeutez lagundurik.


Etxeko erremedioak klarionarekin | Consumer\nEtxeko erremedioak klarionarekin\nKlarionari guk uste baino etekin gehiago atera diezaiokegu\nKlarionak ahalmen urratzailea du, eta garbitzaile bikaina da etxeko hainbat elementutarako. Horretarako, klariona xehatu beharko dugu hauts bihurtu arte, eta gero urarekin nahastu. Horrela lortzen dugun ore lodia, besteak beste, zurezko objektuak garbitzeko erabil dezakegu.\nPasta hori belaki batekin kontu handiz aplikatu behar dugu piezaren gainazalean. Lehortzen utzi ondoren, ur epelez garbitu. Hala, higatutako piezen distira berreskuratuko dugu.\nPasta bera, baina are lodiagoa, lauzak distirarazteko edo bainugela alikatatzeko erabil daiteke. Altzarien piezetan bezala, ore eraginkor hori azulejuen gainazalean aplikatuko da. Denbora luzeegian ez bada, lehortzen utzi behar da, eta, denbora-tarte horren ondoren, garbitu beharreko eremua oihal garbi eta lehor batekin distirarazi.\nHorrela, azulejuak distiratsu geratuko dira eta haien junturak azkar eta erraz zurituko dira.\nklariona limpiar-eu truku


Edvald Boasson Hagen (Lillehammer, Norvegia, 1987ko maiatzak 17) norvegiar txirrindulari profesional bat da. 2006an debutatu zuen profesionaletan Team Maxbo-Bianchi taldean. Gaur egun Team Sky taldean dago. Bere garaipenik aipagarrienak 2009ko Gante-Wevelgem klasikoa, etapa 1 2009ko Italiako Giroan eta 2 etapa 2011ko Frantziako Tourrean dira. Helmugan txirrindulari azkarra da, eta, gaztea den arren, garaipen ugari lortu du.\nEdvald Boasson Hagen (Lillehammer, Norvegia, 1987ko maiatzak 17) norvegiar txirrindulari profesional bat da. 2006an debutatu zuen profesionaletan Team Maxbo-Bianchi taldean. Gaur egun Team Sky taldean dago. Bere garaipenik aipagarrienak 2009ko Gante-Wevelgem klasikoa, etapa 1 2009ko Italiako Giroan eta 2 etapa 2011ko Frantziako Tourrean dira. Helmugan txirrindulari azkarra da, eta, gaztea den arren, garaipen ugari lortu du. (eu)\n* Britainia Handiko Itzulia eta 4 etapa Itzuli handiak\n* Gante-Wevelgem Etapakako itzuliak\n: Etapa 1 Frantziako Tourra: : 2 etapa\n* Norvegiako erlojupeko txirrindularitza txapelketa Klasikak\nGent - Omloop Het Nieuwsblad, 28 februari 2015 .JPG\nKlasikomanoa eta esprinterra\nEdvald Boasson Hagen (eu)\ndbr:Edvald Boasson Hagen\nwikidata:Edvald Boasson Hagen\ndbpedia-de:Edvald Boasson Hagen\ndbpedia-es:Edvald Boasson Hagen\ndbpedia-fr:Edvald Boasson Hagen\ndbpedia-it:Edvald Boasson Hagen\ndbpedia-ja:Edvald Boasson Hagen\ndbpedia-nl:Edvald Boasson Hagen\ndbpedia-pl:Edvald Boasson Hagen\ndbpedia-pt:Edvald Boasson Hagen\ndbpedia-wikidata:Edvald Boasson Hagen


Naiara Perez de Villarreal: “Adin txikikoekin sare sozialetan taldeak sortu beharrean difusio zerrendak sor daitezke” – Guraso.eus\nNaiara Perez de Villarreal: “Adin txikikoekin sare sozialetan taldeak sortu beharrean difusio zerrendak sor daitezke”\n2018-10-23\tGoiena\tIruzkinik ez\nKirol esparruan adin txikikoekin sare sozialen erabilera egokia egiteko gida egin du Digitalde enpresak, Eusko Jaurlaritzak eta hiru diputazioek bultzatuta. Gida egiten ibili den Naiara Perez de Villarrealek gaiarekin lotutako hainbat gomendio eman ditu.\nAdin txikikoekin lanean ari garenean zer eta nola erabili behar ditugu sare sozialak? Kirol taldeetako arduradunentzako aholkuak ematen ditu Adingabeekin diharduten kirol erakundeetan teknologia digitalak arduraz erabiltzeko gida izeneko gidak, baina informazio interesgarria da bestelako esparruetan ari garenerako ere.\nHala, nahiz eta gida adin txikikoekin lan egiten duten kirol erakundeetako zuzendaritza taldeei, teknikariei, eta zeharka bada ere gurasoei eta adin txikikoei zuzenduta badago ere denontzako da erabilgarria.\nLege bat badago\n“Oso ohikoa da Whatsapp edo Telegram taldeak egitea. Komunikatzeko modu zuzena eta azkarra eskaintzen dute, baina adin txikikoekin ari garenean hainbat gauza hartu behar ditugu kontuan eta sarri ez da horrela izaten”, ohartarazten du Digitalde enpresako Naiara Perez de Villarrealek. 14 urtetik beherako neska-mutiko baten datuak talde batean partekatzeko beharrezkoa da gurasoen baimena edukitzea, esaterako.\nHainbat kontu araututa daudela dio adituak. “Lege bat badago eta gauza asko arautzen ditu. Gidan legeak esaten duena azaltzen dugu. Badaude, ordea, legeak arautzen ez dituen beste egoera asko eta horien inguruan hausnarketa beharrezkoa dela uste dugu. Etikarekin eta zentzumenarekin zer ikusia duten gauzak dira”.\nNaiara Perez de Villarrealek azaltzen du teknologia erabiltzen dugula hainbat abantaila eskaintzen dizkigulako: berehalakotasuna, komunikazio zuzena, talde kohesioa sendotu, edukiak partekatu… Baina erabilera horrek izan dezakeela bestelako eragina ere. Esaterako, argazkiak atera eta baimenik gabe partekatzea edo taldeko kideak iraintzea. Horiek delituak dira. Bestelakoen artean daude adikzioa sortzea, atseden uneak oztopatzea…\n“Kontuz ibili behar da mezuak bidaltzeko ordutegiarekin. Neska-mutikoak eskolan badaude, ez bidali, eta berandu bada ere ez”, azaltzen du adituak.\nGomendatzen du sare sozial batean taldea egin beharrean egin daitekeela difusio zerrenda bat. Bestelako aholkuak ere gaineratzen ditu. “Taldea sortzen dugunean denbora hartu beharko genuke zertarako sortu dugun eta zein erabilera emango diogun azaltzeko, eta ez ahaztu moderatzailearen ardura dela talde horretan gertatzen dena ere. Beste edozein esparrutan moduan ardura eta erantzukizuna hezitzailearena da”.\nIruzkinik ez "Naiara Perez de Villarreal: “Adin txikikoekin sare sozialetan taldeak sortu beharrean difusio zerrendak sor daitezke”"